COVER SUBJECT Dɔlélewo—Ale Si Míaɖe Wo Dzi Akpɔtɔ\nCOVER SUBJECT Kpɔ Ðokuiwò Ta Tso Dɔlélewo Si Me\nWAS IT DESIGNED? Ƒumefɔlĩ Ƒe Ade Si Wòtsɔ Wɔa Ðɔ\nHELP FOR THE FAMILY Ale Si Nàde Bubu Srɔ̃wò Ŋu\nSikasika Ƒomevi Aɖe Si Ðe Dzesi\nTHE BIBLE'S VIEWPOINT Gamedzinɔnɔ\nNyɔ! 2016 Me Nyawo Diƒe\nNusɔsrɔ̃ 8: Nɔ Dzadzɛe\nNya Kae Biblia Gblɔ Tso Kristmas Ŋu?\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Maltese Myanmar Ndebele (Zimbabwe) Norwegian Oromo Pangasinan Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tatar Tetun Dili Thai Tigrinya Tok Pisin Tsonga Turkish Twi Ukrainian Vietnamese Waray-Waray Xhosa Yoruba Zulu\nNyɔ! | No. 6 2016\nNYATI SI LE AKPAA DZI | DƆLÉLEWO—ALE SI MÍAÐE WO DZI AKPƆTƆ\nWOÐOA gli kɔkɔwo ɖe blemadu geɖe ŋu tsɔ kpɔa wo tae. Ne futɔ aɖe ŋɔ glia ƒe akpa sue aɖe gɔ̃ hã la, dua menɔa dedie o. Wò ametia le abe du si ŋu woɖo gli ɖo ene. Wò lãmesẽ me nɔnɔ nɔ te ɖe nu siwo nèwɔna tsɔ kpɔa ɖokuiwò ta la dzi. Bu nu atɔ̃ siwo ate ŋu ana nàdze dɔ kple nu siwo nàwɔ atsɔ akpɔ ɖokuiwò ta la ŋu kpɔ.\nAFƆKUA: Tsi ƒoɖiwo ate ŋu ana dɔlékuiwo nage ɖe míaƒe lãme bɔbɔe.\nALE SI NÀKPƆ ÐOKUIWÒ TA: Nu nyuitɔ kekeake si nàte ŋu awɔe nye be nàkpɔ egbɔ be wò tsi le dzadzɛ. Ne ènya be tsi si nèzãna mele dzadzɛ o la, àte ŋu atrɔ asi le eŋu le aƒe me be wòanɔ dzadzɛ. * Kɔ wò tsi ɖe nugo alo zɔ me eye nàtu nu ɖe enu; tsɔ tsikunu si le dzadzɛ si ŋu alɔ le la anɔ ekum alo nàde pɔmpi nugoa ŋu tsia nato eme ado. Mègade asi wò tsi si le dzadzɛ la me gbeɖegbeɖe o. Ne anya wɔ la, dze agbagba nànɔ nuto si me agboti kple gbeɖuɖɔkɔɖoƒewo le ale be woagagblẽ nu le wò tsi ŋu o.\nAFƆKUA: Dɔlékui siwo gblẽa nu ate ŋu anɔ wò nuɖuɖu ŋu loo alo anɔ eme.\nALE SI NÀKPƆ ÐOKUIWÒ TA: Nuɖuɖu si ŋu ɖi le ate ŋu adze abe enya kpɔ eye wònyo woaɖu ene. Eya ta na wòazu numame na wò be nàklɔ atikutsetse kple amagbewo nyuie hafi aɖu. Kpɔ egbɔ be nuɖazewo kple gatsiwo, dzodoƒekplɔwo dzi, kple wò asiwo le dzadzɛ ne èdi be yeaɖa nu alo ama nuɖuɖu na amewo. Ele be woaɖa nuɖuɖu aɖewo dzo nasu wo nyuie ale be dɔlékui siwo le wo me la naku. Lé ŋku ɖe nuɖuɖu siwo dze fufu eye woƒe amadede trɔ hele ʋeʋẽm alo ya la ŋu, dzesi siawo fia be dɔlékuiwo de xa ɖe nuɖuɖu mawo me na wò. Dzra nuɖuɖu siwo susɔ la ɖo nyuie alo nàtsɔ wo ade nufamɔ me enumake. Ne èdze dɔ la, mègaɖa nu na amewo woaɖu o. *\nAFƆKUA: Nudzodzoe aɖewo ate ŋu atsɔ dɔlékui vɔ̃ɖi siwo le lãme na wo la ade lãme na wò.\nALE SI NÀKPƆ ÐOKUIWÒ TA: Mèganɔ gota le ɣeyiɣi siwo me nudzodzoe siwo ate ŋu ana nàdze dɔ le gota o, nɔ xɔ me alo nàdo awu abɔlegbe alo atalegbe. Mlɔ mudɔ siwo wode atikee la me eye nàzã atike siwo nyaa nudzodzoewo. Ðe nugoe siwo me ne tsi xa ɖo la woate ŋu adzi muwo la ɖa. *\nAFƆKUA: Dɔlékui siwo megblẽa nu le lãwo ŋu o la, ate ŋu ade dɔ lãme na wò ya. Ne lã aɖe ɖu wò alo de fe wò loo alo lãwo nyè mĩ ɖe afi si nèle la, esia ate ŋu agblẽ nu le wò lãmesẽ ŋu.\nALE SI NÀKPƆ ÐOKUIWÒ TA: Ame aɖewo menyia lãwo le aƒe me o kple susu be woagagogo yewo o. Ɣesiaɣi si nèka asi aƒemelã aɖe ŋu la, klɔ asi eye mèganɔ asi kam gbemelãwo ŋu o. Ne lã aɖe ɖu wò alo de fe wò la, klɔ abia nyuie enumake eye nàdi kɔdzi mɔ. *\nAFƆKUA: Ne ame aɖe nyè alo kpe kpe la, dɔlékuiwo ate ŋu atso wo me age ɖe lãme na wò. Ne wò ŋuti ka ame bubu tɔ ŋu alo nèwɔ atuu nɛ loo alo na asii la, esia ate ŋu akaka dɔlékuiwo. Dɔlékui siwo ŋku mate ŋu akpɔ o la ate ŋu anɔ ʋɔtruwo ƒe asiléƒewo, atrakpuiŋusiléƒewo, telefon, rimotwo (télécommande), kɔmpiuta ƒe ahuhɔ̃ewo kple eƒe kpeviwo dzi.\nALE SI NÀKPƆ ÐOKUIWÒ TA: Mègazã ame bubu ƒe gelũhɛ, numeklɔbrɔs alo tsiletse o. Mègana amewo alo lãwo ƒe fifia, tá alo mitsi naka ŋuwò o. Ʋu kple nu bubu siwo woɖe tso ʋu me hã le eme. Bu asikɔklɔ nyuie edziedzi nu vevii. Ðewohĩ emae nye mɔ nyuitɔ si dzi nàto atsi dɔlélewo nu.\nNe anya wɔ la, nɔ aƒe me ne èdze dɔ be màgakaka dɔlélea o. Dɔléle Nutsitsi Kple Mɔxexe Ðe Enu Dɔwɔƒe si le Amerika gblɔ be, ne èdi be yeakpe kpe alo anye la, wɔe ɖe takuvi alo wò awu ƒe abɔ me ke menye ɖe asiƒome o.\nBlemalododo aɖe gblɔ be: “Aɖaŋudzela kpɔa afɔku gbɔna eye wòɣlaa eɖokui.” (Lododowo 22:3) Ðe nya sia menye nyateƒe le xexe sia si me dɔléle vɔ̃ɖiwo yɔ fũu la me oa! Eya ta dze aɖaŋu; ne èdze dɔ la yi kɔdzi, eye kpɔ ɖokuiwò ta tso afɔku me to ale si nànɔ dzadzɛ ɣesiaɣi me. Xe mɔ ɖe nu siwo ate ŋu ana nàdze dɔ la nu atsɔ aɖe dɔlélewo dzi akpɔtɔ!\n^ mm. 6 Xexea Me Lãmesẽ Habɔbɔ kafu mɔnu vovovo siwo dzi míato atrɔ asi le míaƒe tsi ŋu le aƒe me. Wo dometɔ aɖewoe nye atike si nye klorin kɔkɔ ɖe tsi me, ɣe ƒe ŋusẽ zazã atsɔ awu dɔlékuiwo, tsia tsɔtsyɔ kple eɖaɖa.\n^ mm. 9 Kpɔ July 2012 ƒe Nyɔ! axa 3-9 be nàkpɔ nu bubu siwo akpe ɖe ŋuwò be nàte ŋu alé be na nuɖuɖu nyuie.\n^ mm. 12 Be nànya nu siwo nàwɔ be nàte ŋu aƒo asa na asrã la, kpɔ July 2015 ƒe Nyɔ! axa 14-15.\n^ mm. 15 Ne lã siwo nu aɖi sesẽwo le ɖu wò alo té wò la, si du yi kɔdzi enumake.\nNu Si Nàwɔ Ne Dɔléle Aɖe Va Ðo Miaƒe Nutoa Me\nLe ƒe 2014 me la, Ebola dɔlékuia kaka kabakaba ɖe Ɣetoɖoƒe Afrika dukɔ aɖewo me, eye wòɖi le nyadzɔdzɔwo me enuenu le xexea me godoo. Yehowa Ðasefowo ƒe dɔwɔƒe siwo le dukɔ mawo me na toklã amewo le nutoawo me be woakpɔ wo ɖokuiwo ta be woagaxɔ dɔa o. Ðasefowo teƒenɔla siwo le dukɔ mawo me gblɔ ale si wowɔ nɔ te ɖe nɔnɔmea nu.\nAleke miekpe ɖe amewo ŋu wokpɔ afɔku si gbegbe me wole la dze sii?\nMíedze agbagba be míaɖe tɔtɔ kple vɔvɔ̃ si le wo me dzi akpɔtɔ. Míewɔ esia to ale si míena wonya ale si dɔlélea kakana kple nuwɔna siwo wòle be woatsri la me le teƒe siwo amewo sɔa gbɔ ɖo.\nAfɔ ŋutɔŋutɔ kawoe Yehowa Ðasefowo ɖe?\nMíezã dzoxɔxɔdzidzenu si mekaa ame ŋu o tsɔ dzidzea ame siwo vaa míaƒe kpekpeawo la ƒe lãme ƒe dzoxɔxɔ. Ame sia ame dzea agbagba etɔxɛ be yeatsri asinana kple atuu wɔwɔ, eye míeklɔa asi edziedzi le ŋkekea me. Woda tsi si me wode atike si woyɔna le yevugbe me be bleach alo javel ɖe teƒe vevi aɖewo le nutoa katã me be amewo natsɔ aklɔ asi.\nAleke miewɔ hafi te ŋu yina miaƒe hahoo kpekpeawo eye miefiaa Biblia amewo?\nDziɖuɖua de se be amewo nagayi nuto aɖewo me o, eya ta wote fli ɖe ame hahoowo ƒe kpekpewo me hena ɣeyiɣi aɖe. Le nuto mawo me la, ƒomewo kpena le aƒe me na subɔsubɔ. Ame aɖewo hã srɔ̃a Biblia kple amewo to fon dzi ale be yewoagate ɖe yewo nɔewo ŋu o.\nNu kae miewɔna ne miekpɔ dɔlékuia ƒe dzesi le ame aɖe ŋu?\nMíenana dɔnɔdzikpɔlawo nyana enumake. Míeɖea ame sia ame si ka asi ame aɖe si le Ebola dɔa lém ŋu, de ame aɖe si dɔa wu ƒe kuteƒe alo ame aɖe si ŋu dɔa ƒe dzesi dze le la ɖe aga ŋkeke 21, si nye ŋkeke si wogblɔ be Ebola dɔlékuia xɔna le ame ŋu hafi dzea go.\nNo. 6 2016 | Dɔlélewo—Ale Si Míaɖe Wo Dzi Akpɔtɔ\nNYƆ! No. 6 2016 | Dɔlélewo—Ale Si Míaɖe Wo Dzi Akpɔtɔ


Biblica® Se aɖeke mebla Biblia zazã o Agbenya La™ Galatiatɔwo 1\n1 Nye Paulo, apostolo si ame aɖeke medɔ o, eye menye ame aɖeke hã dzi meto o, ke boŋ to Yesu Kristo kple Mawu, Fofo si fɔ Kristo ɖe tsitre tso ame kukuwo dome la gbɔe agbalẽ sia tso. 2 Nɔvi Kristotɔ, siwo le afi sia kplim la le gbe dom na mi.\nNa hame siwo le Galatia nutowo me:\n3 Amenuveve kple ŋutifafa si tso Mawu, mía Fofo la kple Aƒetɔ Yesu Kristo, 4 ame si ku ɖe míaƒe nu vɔ̃wo ta abe ale si Mawu, mía Fofo la ɖoe ene, eye wòɖe mí tso nu vɔ̃ ƒe xexe vɔ̃ɖi sia me le Mawu, mía Fofo ƒe lɔlɔ̃nu nu. 5 Eya tɔe nye bubu tso mavɔ me yi ɖe mavɔ me. Amen.\nNyanyui bubu aɖeke megali o\n6 Ewɔ nuku nam ŋutɔ be miele mia ɖokuiwo hem ɖa kaba alea tso Mawu, ame si yɔ mi be miakpɔ gome le agbe mavɔ si wòna to Kristo ƒe amenuveve me la gbɔ. Miedze nyanyui bubu aɖe yome, 7 evɔ la, nyanyui bubu aɖeke megali wu esi míefia mi o. Ame siwo dzea ŋe Kristo ƒe nyateƒe la, eye wotrɔnɛ la le mia flum.\n8 Nenye míawo alo mawudɔla aɖe tso dziƒo gɔ̃ hã va gblɔ nyanyui bubu aɖe si to vovo tso esi míegblɔ na mi gbɔ la, Mawu ƒe fiƒode neva amea dzi. 9 Abe ale si míegblɔe va yi ene la, megale egblɔm be: ne ame aɖe gblɔ nyanyui bubu aɖe wu esi miexɔ la, Mawu ƒe fiƒode neva ame ma dzi.\n10 Nyemele agbagba dzem be madze amegbetɔwo ŋu o, ke boŋ be madze Mawu ŋu. Nyemele agbagba dzem be madze amewo ŋu o. Nenye ɖe mele agbagba dzem be madze amewo ŋu la, ne nyemenye Kristo ƒe dɔla o.\nMawu yɔ Paulo\n11 Nɔvi lɔlɔ̃tɔwo, medi be mana mianya be nyanyui si gblɔm mele la menye nya si tso ame aɖeke gbɔ o. 12 Nyemexɔe tso ame aɖeke gbɔ o, alo menye ame aɖekee fiam o, ke boŋ mexɔe to ɖeɖefia me tso Yesu Kristo gbɔ.\n13 Miese nu tso ale si menɔ agbee va yi ŋu esi menɔ Yudatɔwo ƒe subɔsubɔ yome; ale si meti Mawu ƒe hame la yome nublanuimakpɔmakpɔtɔe, hedze agbagba be matsrɔ̃ wo. 14 Mekpɔ ŋgɔyiyi geɖe le Yudatɔwo ƒe subɔsubɔ me wu hanyeti geɖewo, eye meʋã ŋu vevie le mía tɔgbuiwo ƒe kɔnyinyiwo ŋu.\n15 Gake esi wòdze Mawu, si tiam tso danye ƒe dɔ me ke ŋu, eye wòto eƒe amenuveve me yɔm, 16 eye wòɖe eya ŋutɔ Via fiam be magblɔ eƒe nya na ame siwo menye Yudatɔwo o la, nyemegblɔ be maxɔ aɖaŋu tso amegbetɔ aɖeke gbɔ o. 17 Nyemeyi Yerusalem be matsɔ nya la aɖo ame siwo nye apostolowo do ŋgɔ nam la ŋkume o, ke boŋ meyi Arabia. Emegbe la, metrɔ yi Damasko. 18 Le ƒe etɔ̃ megbe la, meyi Yerusalem be madze si Kefa, eye menɔ egbɔ ŋkeke wuiatɔ̃.\n19 Nyemekpɔ apostoloawo dometɔ aɖeke o, negbe Yakobo, Aƒetɔ la nɔvi ko. 20 Mele kakaɖedzi nam mi le Mawu ŋkume be nya si ŋlɔm mele na mi la menye aʋatso o. 21 Le esia megbe la, meyi Siria kple Kilikia. 22 Hame siwo le Yudea le Kristo me la medze sim o. 23 Nu si wonya koe nye nya si amewo nɔ gbɔgblɔm be, “Ame si nɔ mía yome tim tsã la le gbeƒã ɖem xɔse si wòdze agbagba be yeatsrɔ̃ la fifia.” 24 Eye wokafu Mawu ɖe tanye.


GBE BUBU Albanian Amharic Arabic Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Greek Hiligaynon Hungarian Igbo Indonesian Italian Japanese Korean Lithuanian Malagasy Malayalam Myanmar Norwegian Ossetian Pangasinan Persian Polish Portuguese Romanian Samoan Sepedi Sesotho (Lesotho) Setswana Sinhala Slovak Slovenian Spanish Sranantongo Swahili Swedish Tatar Thai Tsonga Turkish Ukrainian Vietnamese\nƔEYIƔI geɖe anya su Yona si be wòatsɔ ade ŋugblee. Kilometa 800 ƒe mɔzɔzɔ, si axɔ abe ɣleti ɖeka alo esi wu nenema ene la dze ŋgɔ eyama. Gbã la, togbɔ be mɔ kpuitɔwo li hã la, enɔ nɛ be wòatia diditɔ siwo dzi afɔku mele o, emegbe wòazɔ ŋkubiãtɔe to balimemɔ kple todomemɔ geɖewo dzi. Enɔ nɛ be wòazɔ aƒo xlã Siria Dzogbe bliboa, atso tɔwo abe Frat tɔsisi gã la ene, eye wòadi dɔƒe le ame siwo menya o la gbɔ le Siriatɔwo, Mesopotamiatɔwo, kple Asiriatɔwo ƒe duwo kple kɔƒeduwo me. Esi ŋkekeawo va nɔ yiyim la, enɔa tame bum tso du si me yim wònɔ si nɔ ŋɔ dzim nɛ la ŋu, eye eƒe afɔɖeɖe ɖe sia ɖe naa wònɔa du ma, si nye Niniwe la gogom.\nNu ɖeka aɖe si Yona nya nyuie lae nye be yemate ŋu atrɔ ahasi le dɔdeasi sia nu o. Ete nu sia wɔwɔ kpɔ va yi. Zi gbãtɔ si Yehowa dɔe be wòayi aɖagblɔ ʋɔnudrɔ̃gbedeasi na Asiria dukɔ sesẽ la me tɔwo la, enumake Yona ɖo tɔdziʋu si ɖo ta teƒe bubu kura. Yehowa na ya sesẽ aɖe ƒo, eye Yona kpɔe be yeƒe tosesẽa na be ame siwo katã nɔ ʋua me la ƒe agbe ɖo afɔku me. Be tɔdzidela kalẽtɔ mawo natsi agbe la, Yona gblɔ na wo be woatsɔ ye aƒu gbe ɖe atsiaƒua me. Togbɔ be womelɔ̃ gbã o hã la, wotsɔe ƒu gbe ɖe eme, eye Yona susui be yeƒe agbe ƒe seƒe koe nye ema. Ke hã, Yehowa dɔ tɔmelã gã aɖe ɖa wova mii heva dzɔe le ŋkeke etɔ̃agbe ɖe ƒuta dedie, si na dzidzi ƒoe eye wobɔbɔ eɖokui. *—Yona, ta 1, 2.\nEsi Yehowa dɔ Yona ɖe Niniwe zi evelia la, nyagblɔɖilaa dze mɔ legbe la ɖo ta ɣedzeƒe gome toɖoɖotɔe. (Yona 3:1-3) Gake ɖe wòɖe mɔ Yehowa ƒe nuwɔwɔ ɖe eŋu alea na wòwɔ tɔtrɔ bliboa? Le kpɔɖeŋu me, Yehowa kpɔ nublanui nɛ hekpɔ eta be menyrɔ o, eye mehe to nɛ ɖe eƒe tosesẽa ta o, eye wògana mɔnukpɔkpɔe zi evelia be wòayi dɔa gbe. Le esiawo katã me la, ɖe Yona srɔ̃ ale si wòakpɔ nublanui na amewoa? Esesẽna na amegbetɔ madeblibowo be woasrɔ̃ ale si woaɖe nublanuikpɔkpɔ afia. Mina míakpɔ nu si míate ŋu asrɔ̃ tso Yona ƒe agbagbadzedze le go sia me la me ɖa.\nYona mebu Niniwe abe ale si Yehowa bui ene o. Míexlẽ be: ‘Niniwe nye du gã aɖe le Mawu ŋkume.’ (Yona 3:3) Zi etɔ̃ sɔŋ Yona ƒe nuŋlɔɖia ƒo nu tso ale si Yehowa yɔ du siae be “Niniwe, du gã la” ŋu. (Yona 1:2; 3:2; 4:11) Nu ka tae wònye du gã, alo du si le vevie, na Yehowa?\nNiniwe blema du sia nɔ du gbãtɔ siwo Nimrod tso le tɔɖɔɖɔa megbe la dome. Ðikeke mele eme o be enye nuto gã aɖe si me dugã geɖewo nɔ, si anye ŋkeke etɔ̃ ƒe azɔlizɔzɔ tso eƒe go ɖeka dzi yi eƒe go evelia. (1 Mose 10:11; Yona 3:3) Edze ƒãa be Niniwe nye dugã nyadri aɖe si ŋu woɖo gli sesẽwo ɖo, si me gbedoxɔ gãwo, kple xɔ gã bubu geɖewo nɔ. Gake menye nu siawo dometɔ aɖekee na du sia nɔ vevie na Yehowa Mawu o. Nu si nɔ vevie nɛ lae nye dua me tɔwo. Niniwe nye dugã si me ame gbogbo aɖewo ŋutɔ nɔ ɣemaɣi. Togbɔ be woƒe nu vɔ̃ɖi wɔwɔ do agbogbo ŋutɔ hã la, Yehowa tsɔ ɖe le eme na wo. Edea asixɔxɔ amegbetɔ ƒe agbe ŋu eye wòkpɔa mɔ be ame sia ame ate ŋu atrɔ dzi me ahasrɔ̃ nu dzɔdzɔe wɔwɔ.\nEsi Yona ɖo Niniwe dua me mlɔeba la, anɔ eme be ame gbogbo siwo nɔ dua me, siwo sɔ gbɔ wu 120,000 la gana vɔvɔ̃ ɖoe ɖe edzi. * Ezɔ ŋkeke ɖeka ƒe mɔ henɔ gegem ɖe ameha gbogboawo dome, ɖewohĩ be yeakpɔ teƒe aɖe le dua titina afi si yeadze yeƒe gbedeasia gbɔgblɔ gɔme tso. Aleke wòawɔ aƒo nu na ame siawo katã? Ðe wòsrɔ̃ Asiriagbe la? Alo ɖe Yehowa na wòse gbea nukutɔea? Míenya o. Ate ŋu anye be Yona gblɔ gbedeasia le Hebrigbe, si nye ye ŋutɔ degbe, me eye ame bubu ɖe egɔme na Niniwetɔawo. Aleke kee wòɖale o, eƒe gbedeasi si le tẽ, eye wòate ŋu awɔe be amewo malɔ̃ eƒe nya o lae nye: “Esusɔ ŋkeke blane, ne Niniwe natsrɔ̃!” (Yona 3:4) Egblɔ nya sia dzinɔameƒotɔe zi gbɔ zi geɖe. Eɖe dzideƒo kple xɔse ɖedzesi aɖe ŋutɔ fia le esia wɔwɔ me, eye esiawo nye nɔnɔme nyui siwo Kristotɔwo hiã egbea wu ɣeyiɣi ɖe sia ɖe.\nNiniwetɔwo ɖo to Yona ƒe gbedeasia. Ðikeke mele eme o be anya nɔ mɔ kpɔm be woalé fu ye ahawɔ anyra le ye ŋu. Ke hã, nu ɖedzesi bubu aɖee dzɔ. Ameawo ɖo toe! Eƒe nyawo kaka kabakaba abe ale si dzo bia ave ene. Eteƒe medidi hafi dugã la me tɔwo katã va nɔ nu ƒom tso Yona ƒe nyagblɔɖi dziŋɔa ŋu o. Yona ƒe nuŋlɔɖia gblɔ be: ‘Niniwetɔwo xɔ Mawu dzi se; wodo kpo, be woatsi nu adɔ, eye woata akpanya, tso tsitsiawo dzi va se ɖe ɖeviawo dzi.’ (Yona 3:5) Kesinɔtɔwo kple ame dahewo, ame sesẽwo kple ame beliwo, ɖeviwo kple ame tsitsiwo siaa, ɖe dzimetɔtrɔ ƒe nɔnɔme sia fia. Eteƒe medidi o, nudzɔdzɔ sia ŋu nya va ɖo fia la ƒe to me.\nFia la hã ɖe mawuvɔvɔ̃ fia. Etso le eƒe fiazikpui dzi heɖe eƒe atsyɔ̃ fiawuwo da ɖi, eye eya hã ta akpanya abe eteviwo ke ene, eye ‘wòbɔbɔ nɔ dzowɔ me’ gɔ̃ hã. Eya kple eƒe “amegãwo,” alo ame ŋkutawo, de se si wɔe be nutsitsidɔ si wɔm ame ɖekaɖekawo nɔ la va trɔ zu fia ƒe sedede si dzi wòle be dua me tɔwo katã nawɔ ɖo. Eɖe gbe be amewo katã kple aƒemelãwo gɔ̃ hã nata akpanya. * Elɔ̃ ɖe edzi ɖokuibɔbɔtɔe be yeƒe dua me tɔwo dze agɔ le woƒe nu vɔ̃ɖi kple nu vlo wɔwɔwo ta. Eɖe eƒe mɔkpɔkpɔ be ne Mawu vavã la kpɔ yewoƒe dzimetrɔtrɔa la ate ŋu akpɔ nublanui na yewo la gblɔ be: “Mawu atrɔ tame . . . eye eƒe dɔmedzoe heliheli la nu afa, be míatsrɔ̃ o hĩ!”—Yona 3:6-9.\nÐeklemiɖela aɖewo ke ɖi be Niniwetɔwo mate ŋu atrɔ dzi me kaba nenema gbegbe o. Gake Biblia ŋuti nunyalawo gblɔ be nuwɔna ma nye nu si ate ŋu adzɔ le blematɔ mawo siwo léa aʋatsodzixɔsewo me ɖe asi la dome bɔbɔe. Aleke kee wòɖa le o, Yesu Kristo ŋutɔ gɔ̃ hã ƒo nu tso Niniwetɔ mawo ƒe dzimetɔtrɔa ŋu emegbe. (Mateo 12:41) Enya nya si gblɔm wònɔ, elabena enɔ agbe le dziƒo hekpɔ nudzɔdzɔ mawo teƒe. (Yohanes 8:57, 58) Gake alekee Yehowa wɔ nu ɖe Niniwetɔwo ƒe dzimetɔtrɔa ŋu?\nMawu Ƒe Nublanuikpɔkpɔ Kple Amegbetɔwo Ƒe Nublanuimakpɔmakpɔ\nYona ŋlɔ emegbe be: ‘Esi Mawu kpɔ ale si wowɔ, be woɖe asi le woƒe mɔ vɔ̃wo ŋu la, vɔ̃, si Mawu gblɔ be, yeawɔ wo la vee, eye mewɔe o.’—Yona 3:10.\nÐe esia fia be Yehowa va kpɔe be vodadae wònye yewɔ esi yeɖoe be yeatsrɔ̃ Niniwea? Gbeɖe! Biblia gblɔ tso Yehowa ŋu be: “Eƒe nuwɔwɔ de blibo; elabena eƒe mɔwo katã dzɔ. Mawu nyateƒetɔ wònye, eye alakpa mele eme o.” (5 Mose 32:4) Ðeko dziku si Yehowa do ɖe Niniwe ŋu le dzɔdzɔnyenye me la nu fa. Ekpɔ tɔtrɔ si Niniwetɔawo wɔ eye wòkpɔe be tohehe si yeɖo be yeahe va wo dzi la megahiã o. Esia nye ɣeyiɣi nyuitɔ si dzi wòsɔ be Mawu nakpɔ nublanui na wo.\nYehowa menye Mawu sẽŋuta, vevemaseɖeamenula, kple dzimagbɔɖitɔ abe ale si subɔsubɔhakplɔlawo nana wòdzena ene o. Ke boŋ enye nugɔmesenamela, etrɔna ɖe nɔnɔmewo ŋu, eye wòkpɔa nublanui. Ne eɖoe be yeahe to na ame vɔ̃ɖiwo la, enana eteƒenɔla siwo le anyigba dzi la xlɔ̃a nu wo do ŋgɔ, elabena edi vivie be ame vɔ̃ɖiwo nawɔ nu si Niniwetɔwo wɔ—woatrɔ dzi me ahaɖe asi le woƒe mɔwo ŋu. (Ezekiel 33:11) Yehowa gblɔ na nyagblɔɖila Yeremiya be: “Fifia meƒo nu kple dukɔ kple fiaɖuƒe aɖe, be mahoe ɖa, magbãe, eye matsrɔ̃e; ke ne dukɔ ma trɔ tso eƒe nu vɔ̃ɖi wɔwɔ, si ŋu meƒo nu le me la, ekema vɔ̃, si meɖo be, mawɔe la, avem.”—Yeremiya 18:7, 8.\nKe ɖe míagblɔ be Yona ƒe nyagblɔɖia nye alakpa? Gbeɖe! Ke boŋ eɖo eƒe taɖodzinu si nye be wòanye nuxlɔ̃ame la gbɔ. Nuxlɔ̃amea ku ɖe Niniwetɔwo ƒe nu vɔ̃ɖi wɔwɔ si me wova trɔ dzi me le la ŋu. Ne Niniwetɔwo gatrɔ ɖe woƒe nu vɔ̃ɖi wɔwɔa ŋu la, Mawu ƒe ʋɔnudɔdrɔ̃ ava wo dzi. Nu ma tututue va dzɔ emegbe.—Zefaniya 2:13-15.\nAleke Yona wɔ nui esime tsɔtsrɔ̃a meva le ɣeyiɣi si wònɔ mɔ kpɔm nɛ me o? Míexlẽ be: “Ke esia medze Yona ŋu o, eye dzi kui vevie.” (Yona 4:1) Yona do gbe aɖe si nɔ abe nyahehe ɖe Ŋusẽkatãtɔ la ŋu ene ɖa gɔ̃ hã! Yona gblɔ be ɖe wòle be yeatsi yewo de hafi. Egblɔ be yenya do ŋgɔ be Yehowa mahe gbegblẽ ava Niniwetɔwo dzi o, eye wògblɔ be esia ta kurae yesi yi Tarsis zi gbãtɔ si wòdɔ ye ɖo. Eye wòbia be yeaku hegblɔ be enyo na ye be yeaku wu esi yeanɔ agbe.—Yona 4:2, 3.\nNu kae nɔ fu ɖem na Yona? Míate ŋu anya nu siwo katã va tame nɛ ya o, gake míenya be Niniwetɔwo katã see Yona ɖe gbeƒã dzɔgbevɔ̃e ku ɖe dua ŋu. Woxɔ eƒe nyaa dzi se. Gake fifia, dzɔgbevɔ̃e aɖeke meva wo dzi o. Ðe Yona anya vɔ̃ be woaɖu fewu le ye ŋu ahagblɔ be yenye nyagblɔɖila alakpatɔa? Aleke kee wòɖanɔ o, mekpɔ dzidzɔ ɖe amewo ƒe dzimetɔtrɔ kple ale si Yehowa kpɔ nublanui na wo la ŋu o. Ke boŋ edze ƒãa be ete ɖe edzi vevie, eƒe nu wɔnublanui na eɖokui, eye wòse le eɖokui me be bubu klo le ye ŋu. Gake edze ƒãa be Yona ƒe Mawu nublanuikpɔla la kpɔ nu nyui aɖe le ŋutsu sia si le fu ɖem na eɖokui la me. Le esi teƒe be Yehowa nahe to na Yona la, ɖeko wòbia nya aɖe si ana wòabu tame lae lɔlɔ̃tɔe be: “Ðe nèle dɔmedzoe dom ɖe eteƒea?” (Yona 4:4) Ðe Yona ɖo biabia ma ŋua? Biblia megblɔe o.\nAle Si Yehowa Fia Nu Yona\nNyagblɔɖila sia si dzi menɔ dzɔdzɔm kura o la dzo le Niniwe, gake meyi aƒe o, ke boŋ eɖo ta ɣedzeƒe gome, le afi si to aɖewo dze ŋgɔ nutoa le. Etu agbadɔ vi aɖe henɔ ete nɔ lalam be yeakpɔ nu si le dzɔdzɔ ge ɖe Niniwe dzi. Ðewohĩ egakpɔtɔ nɔ mɔ kpɔm kokoko be yeakpɔe woatsrɔ̃ dua. Alekee Yehowa afia nu ŋutsu tagbɔsesẽtɔ sia be wòanye nublanuikpɔla?\nYehowa na treklɔnu aɖe mie le zã me. Esi Yona fɔ la, ekpɔ numimie dama sia si ƒe aŋgbawo keke hedo vɔvɔli ɖe eƒe agbadɔa dzi hena ete fa miɔɔ sãsãsã wu ale si wònɔ tsã. Dzi dzɔe. “Yona kpɔ dzidzɔ le treklɔnu la ŋu ŋutɔ,” ɖewohĩ hebu eƒe miemie nukutɔe alea be enye Mawu ƒe yayra kple ŋudzedzekpɔkpɔ ƒe dzesi. Ke hã, nu si Yehowa di be yeawɔ la de ŋgɔ wu Yona takpɔkpɔ tso dzoxɔxɔ kple eya ŋutɔ ƒe dziku nu fafa nɛ ko. Edi be yeaɖo Yona ƒe dzi gbɔ. Eya ta Mawu na ŋɔ aɖe va ɖu treklɔnu la wòku. Emegbe Yehowa dɔ “ɣedzeƒeya xɔdzo” ɖa, eye ɣe ɖu Yona ʋuu “nu te eŋu belibeli.” Dzi gaɖe le ŋutsu sia ƒo ake eye wògblɔ na Mawu be nena yeaku boŋ.—Yona 4:6-8.\nYehowa gabia Yona ake be ɖe wòle dziku dom ɖe eteƒe hã, fifia ya le treklɔnua ƒe kuku ta. Le esi teƒe be Yona natrɔ dzi me la, eɖe eɖokui nu gblɔ be: “Tɔnye dzɔ be, mado dziku, vaseɖe esime maku.” Nɔnɔmea sɔ nyuie azɔ be Yehowa nafia nu vevi aɖe Yona.—Yona 4:9.\nMawu he Yona ƒe susu yi nyateƒenya si wònye be enɔ dziku dom ɖe nu miemie dzro sia si mie le zã ɖeka me, si menye Yona ŋutɔe doe alo na wòtsi o la ƒe kuku ta dzi. Azɔ Mawu yi nya la gbɔ tẽe be: ‘Ðe du gã Niniwe, si me amewo le wu ame akpe alafa ɖeka blave, siwo menya nu kae nye ɖusi kple mia o hekpe ɖe lã geɖewo ŋu la ƒe nu mavem oa?’—Yona 4:10, 11. *\nÈde dzesi nufiame vevi si le kpɔɖeŋu nyui sia si Yehowa zã la mea? Yona ŋutɔ mewɔ naneke le treklɔnua ƒe miemie ŋu o. Gake le Yehowa ya gome la, Eyae na agbe Niniwetɔwo helé woƒe agbe ɖe te abe ale si wòwɔnɛ na nuwɔwɔ siwo katã le anyigba dzi la ene. Nu ka tae Yona ade asixɔxɔ nu miemie ɖeka pɛ ma ŋu wu ame 120,000 kple woƒe lãhawo ƒe agbe? Ðe manye esi Yona ɖe mɔ ɖokuitɔdidi kpɔ ŋusẽ ɖe eƒe nuŋububu dzi tae oa? Esia dze ƒãa, elabena ale si nu miemiea ɖe vi nɛ tae eƒe kuku te ɖe edzi ɖo. Ðe menye ɖokuitɔdidi kee na wòdo dziku ɖe Niniwe ŋu eye wòtsi dzi ɖe ŋukpe si alée ŋu hedi be woakpɔe be yeƒe nyawo va eme oa?\nNufiame wɔdɔɖeamedzi ka gbegbee nye esi! Gake ɖee Yona srɔ̃ nane tso nudzɔdzɔa mea? Agbalẽ si tɔ eƒe ŋkɔ la me nyawo wu enu kple Yehowa ƒe biabia ma si ŋu Yona ƒe ŋuɖoɖo mekpe ɖo o. Ðeklemiɖela aɖewo agblɔ be Yona meɖo biabiaa ŋu le mɔ aɖeke nu o. Gake le nyateƒe me la, eƒe ŋuɖodoa dze. Eyae nye eƒe agbalẽa ŋutɔ. Nya lae nye be, kpeɖodziwo ɖee fia be Yona ŋutɔe ŋlɔ agbalẽ si tɔ eƒe ŋkɔ. Bu eŋu kpɔ ko be, nyagblɔɖila sia yi ɖaɖo wo de dedie hele nudzɔdzɔ sia ŋlɔm. Míate ŋu akpɔe le susu me be amegãɖeɖi si dze nunya wu tsã hebɔbɔ eɖokui geɖe wu lae ma le ta ʋuʋum nuteɖeamedzitɔe hele eya ŋutɔ ƒe vodadawo, eƒe tosesẽ, kple ale si wòsẽ dzi me gbe nublanuikpɔkpɔ la ŋlɔm ɖi. Edze kɔtɛ be Yona se nu si Yehowa fiae nunyatɔe la gɔme. Esrɔ̃e be ele be yeakpɔ nublanui na amewo. Ðe míawo hã míawɔ nenema?\n^ mm. 4 Kpɔ nyati si nye “Srɔ̃ Woƒe Xɔse—Esrɔ̃ Nu Tso Eƒe Vodadawo Me,” si dze le January 1, 2009 ƒe Gbetakpɔxɔ me.\n^ mm. 9 Wobui be ame siwo ƒe xexlẽme ade 20,000 va ɖo 30,000 lae nɔ Israel ƒe fiadu Samaria me le Yona ƒe ŋkekeawo me—si mede ame xexlẽme si nɔ Niniwe la ƒe akpa ɖeka le ene me gɔ̃ hã o. Le Niniwe ƒe ŋkɔxɔɣi la, anɔ eme be eyae nye du gãtɔ kekeake ɣemaɣi.\n^ mm. 11 Edze abe nu sia mate ŋu adzɔ ŋutɔŋutɔ o ene, gake menye zi gbãtɔe nye ema nu sia tɔgbi dzɔ le blema o. Helatɔ ŋutinyaŋlɔla Herodotus gblɔ be blema Persiatɔwo fa konyi le ame ŋkuta aɖe si gbɔ amewo melɔ̃a nu le o ƒe ku ta eye wode woƒe lãhawo hã konyifafa sia me.\n^ mm. 24 Ale si Mawu gblɔ be ameawo menya nu kae nye ɖusi kple mia o la nye susuhehe yi ale si womenya naneke tso Mawu ƒe dzidzenuwo ŋu o la dzi.\n[Nya si ɖe dzesi si le axa 16]\nMawu di vivie be ame vɔ̃ɖiwo natrɔ dzi me ahaɖe asi le woƒe mɔwo ŋu abe ale si Niniwetɔwo wɔe ene\nMawu zã treklɔnu aɖe tsɔ fia nu Yona tso nublanui- kpɔkpɔ ŋu\nƉoe Ɖe Amewo Ɖoe Ɖe Amewo Esrɔ̃ Ale Si Wòakpɔ Nublanui\nw09 4/1 axa 14-18


Dɔwɔwɔwo 13 - Holy Bible [Ewe Bible (BEE)]\nNyagblɔɖila kple nufiala aɖewo nɔ Antioxia hamea me ɣemaɣi eye wo dometɔ aɖewoe nye Barnaba kple Simɔn si wogayɔna hã be, “Ameyibɔ,” Lukio, tso Kirene, Manaim si nye Fia Herodes nɔvi kpakple Saulo.\nGbe ɖeka, esi ame siawo ƒo ƒu henɔ gbe dom ɖa nɔ nu tsim nɔ dɔdɔm la, Gbɔgbɔ Kɔkɔe la gblɔ na wo be, “Mitia Barnaba kple Saulo be woayi aɖawɔ dɔ tɔxɛ si ta meyɔ wo la nam.”\nWogayi edzi wɔ nutsitsidɔ hedo gbe ɖa hena ɣeyiɣi aɖe eye le esia megbe la, woda asi ɖe Barnaba kple Saulo dzi, do gbe ɖa ɖe wo ta eye wodo mɔ wo be woayi.\nSaulo kple Barnaba dze mɔ le Gbɔgbɔ Kɔkɔe la ƒe kpɔkplɔ te heyi ɖe Seleukia. Le afi sia la, woɖo tɔdziʋu heyi ɖe Kipro. Wokplɔ Marko Yohanes hã ɖe asi abe woƒe kpeɖeŋutɔ ene.\nEsi wova ɖo du si woyɔna be Salami me la, woyi ɖe Yudatɔwo ƒe ƒuƒoƒe eye wogblɔ mawunya le afi ma.\nLe esia megbe la, wogblɔ mawunya le du geɖewo me tso teƒe yi teƒe le Kipro ƒukpo bliboa dzi. Esi wova ɖo du si woyɔna be Pafo me la, wokpɔ Yudatɔ aɖe si woyɔna be, Bar Yesu. Ame sia nye ameflula, aʋatsonyagblɔɖila, kple afakala aɖe. Bar Yesu dze xɔlɔ̃ Sergio Paulo si nye gɔvina le afi ma, eye wònye ame si si\ntagbɔ le eye wòsea nu gɔme hã. Gbe ɖeka, gɔvina Paulo be woava gblɔ Mawu ƒe nya la na ye.\nEsi wonɔ nya la gblɔm nɛ la, afakala sia si ƒe ŋkɔ le Helagbe mee nye Elima la, te kpɔ be yeagblẽ to na gɔvina la be megase Saulo kple Barnaba ƒe nyawo o, eye be megaxɔ Mawu dzi se hã o.\nKe Saulo ame si wogayɔna be Paulo si me Gbɔgbɔ Kɔkɔe yɔ fũ la lĩ ŋku ɖe Elima dzi gãa kple dziku eye wòblu ɖe eta be,\n“Wò Abosam vi, ame vɔ̃ɖi, wò ameflula si léa fu nu nyui ɖe sia ɖe, ɣekaɣie nãdzudzɔ tsitretsitsi ɖe Aƒetɔ la ŋu ?\nAzɔ Mawu ahe to na wò eya ta wò ŋkuwo agbã ale be mãgate ŋu akpɔ nu o hena ɣeyiɣi aɖe.” Enumake Elima ƒe ŋku dzi tsyɔ eye wòde asi asitsatsa le yame me, henɔ kuku ɖem be ame aɖe nalé yeƒe alɔnu afia mɔ ye.\nNu sia wɔ nuku na gɔvina la ŋutɔ. Ekpɔe dze sii be ŋusẽ aɖe le mawunya me eya ta wòzu xɔsetɔ.\nLe nu siawo megbe la, Paulo kple eŋumewo ɖo tɔdziʋu hedzo le Pafo ɖo ta Pamfilia si wogayɔna hã be Terki. Du gbãtɔ si me wova ɖi go ɖo lae nye Perga. Yohanes gblẽ wo ɖi le teƒe sia hetrɔ dzo yi Yerusalem.\nKe Barnaba kple Paulo ya tso me yi Antioxia si le Pisidia nutome. Le Sabat ŋkeke dzi la woyi sɔleme le Yudatɔwo ƒe ƒuƒoƒe.\nEsi woxlẽ nya tso Mose ƒe Agbalẽ kple Nyagblɔɖilawo ƒe Agbalẽawo me vɔ abe ale si wowɔnɛ ɖaa ene la, ƒuƒoƒemegãwo dɔ ame ɖo ɖe Barnaba kple Paulo gbɔ gblɔ bena, “Nɔviŋutsuwo, ne nuxlɔ̃amenya aɖe le mia si na ameawo la migblɔe, mieɖe kuku.”\nPaulo tsi tre hedo gbe na wo eye wòda akpe na wo le mɔnukpɔkpɔ si wona wo la ta. Eƒo nu gblɔ na wo be, “Israel ŋutsuwo kple ame sia ame si le afii, si vɔ̃a Mawu. Gbã la, medi be maɖo ŋku blemanya ɖekaɖeka aɖewo dzi na mi.”\nIsrael dukɔ sia ƒe Mawu, tia míaƒe dukɔ sia eye wòde bubu eŋu. Eɖee tso kluvinyenye me le Egipte nyigba dzi bubutɔe.\nEkpɔ wo dzi kplɔ wo ɖɔɖɔɖɔ le gbedzi ƒe blaene sɔŋ.\nLe esia megbe la, Mawu tsrɔ̃ dukɔ adre sɔŋ le Kanan nyigba dzi eye wòtsɔ anyigba sia na Israelviwo abe woƒe domenyinu ene.\nNu siawo yi edzi anɔ abe ƒe alafa ene blaetɔ̃ ene. Le esiawo megbe la Mawu na ʋɔnudrɔ̃lawo ɖu dukɔa dzi va se ɖe nyagblɔɖila Samuel dzi.\n“Ke nu kae va dzɔ? Israelviwo ɖe kuku na Mawu be wòana fia yewo abe ale si wòle dukɔ bubuwo sii la ene, eya ta Mawu na Saulo si nye Kish ƒe vi la va ɖu wo dzi abe fia ene. Saulo tso Benyamin ƒomea me eye wòɖu fia ƒe blaene.\nKe emegbe la Mawu ɖe Saulo ɖa le zikpuia dzi eye wòtsɔ David si nye Yese vi la ɖo eteƒe. Mawu kpɔ ŋudzedze le David ŋu eye wòɖi ɖase le eŋu be, ‘David enye ame si dze nye dzi ŋu elabena ewɔ nye lɔlɔ̃nu.’\nFia David sia ƒe dzidzimevie nye Yesu ame si nye Đela si ŋugbe Mawu do na Israel dukɔ la.”\nPaulo yi eƒe nuƒoa dzi be, “Hafi Yesu sia nava la ame aɖe va do ŋgɔ nɛ si nye Yohanes Mawutsidetanamela. Ame sia gblɔ mawunya be ehiã be Israelviwo katã nadzudzɔ nu vɔ̃ wɔwɔ eye woatrɔ ɖe Mawu ŋu.\nEsi Yohanes nɔ eƒe dɔ nu wum la, ebia amewo be, ‘Đe miebu be nyee nye Mesia la mahã? Kpao menye nyee o. Ame si gbɔna la tri akɔ wum. Ne wotsɔm sɔ kplii la, nyemeɖi naneke kura o.”\nNɔvinyewo, mi Abraham ƒe dzidzimeviwo kple mi Trɔ̃subɔla siwo vɔ̃a Mawu siaa, medi be mianya be, míawoe woɖo ɖeɖe ƒe gbedeasi sia ɖa.”\nYudatɔ siwo le Yerusalem kple woƒe dumegãwo wɔ ɖe nu si woŋlɔ da ɖi la dzi pɛpɛpɛ hewu Yesu. Wowui elabena, togbɔ be wonɔa nyagblɔɖilawo ƒe nyawo xlẽm hã la, womekpɔe dze sii eye womenya be eyae nye Đela si ŋu nyagblɔɖilawo nɔ nu ƒom le la o.\nLe nyateƒe me la, womekpɔ vodada aɖeke le eŋu be wòadze na ku o gake wobia tso Pilato si be wòatso kufia nɛ kokoko.\nEsi nu sia nu va eme pɛpɛpɛ abe ale si woŋlɔe da ɖi le eƒe ku ŋu ene la, woɖe eƒe kukua le atitsoga ŋu heɖii ɖe yɔdo me.\n”Ke nɔvinyewo, Mawu gagbɔ agbee tso ku me,\neye wòɖe eɖokui fia ame siwo nɔ eŋu tso Yerusalem yi Galilea la zi geɖe. Ame siawo ɖi ɖase le eƒe tsitretsitsi ŋu ɖaa le dutoƒo le teƒe geɖewo.\nNyanyui sia gblɔm míele na mi ; ŋugbe si Mawu do na mía fofowo,\nŋugbedodo sia va eme na mí, wo viwo esi wòfɔ Yesu ɖe tsitre tso ame kukuwo dome abe ale si woŋlɔe ɖe Psalmo evelia mee ene be, ‘Wòe nye vinyeŋutsu, egbe mezu fofowò.’\nKpeɖodzi be Mawu fɔe ɖe tsitre tso ame kukuwo dome eye makpɔ gbegblẽ o le nya siawo me be, ‘Matsɔ yayra kɔkɔe kple vavãtɔ si ŋugbe wodo na David la na wò.’\nNenema ke wogblɔ le teƒe bubu hã be, ‘Mana wò Kɔkɔetɔ la nãto gbegblẽ me o.’\nMenye David ŋutie wonɔ nya siawo gblɔm tsoe o, elabena ele nyanya me na mí katã be esi David wɔ eƒe agbemedɔ vɔ abe ale si Mawu dii ene la, eku, woɖii eye eƒe ŋutilã vo ɖe tome.\nNya siawo ku ɖe ame bubu aɖe si Mawu gbɔ agbee tso ku me eye ku mekpɔ ŋusẽ aɖeke ɖe edzi o la boŋ ŋu.”\nPaulo yi eƒe nuƒoƒoa dzi gblɔ na wo be, “Nɔvinyewo, miɖo to miase nya sia ɖa. Yesu sia tae woatsɔ miaƒe nu vɔ̃wo ake mi.\nAme sia ame si xɔ edzi se la, woaɖee tso nu vɔ̃ sime eye wòazu ame dzɔdzɔe. Nu sia nye nu gã aɖe si Yudatɔwo ƒe sewo mete ŋu wɔ na ame aɖeke o.\nMikpɔ nyuie, be nya siwo nyagblɔɖilawo gblɔ la nagaɖi mia ŋu o.\nWogblɔe be, ‘Mi ame siwo doa vlo nyateƒe la la, mike ŋku ɖi miakpɔ nu ʋuu va se ɖe esime miatsrɔ̃. Mele dɔ gã aɖe wɔm le mia dome, gake ne wogblɔe miese la, miele exɔ ge ase akpɔ o.’”\nGbe ma gbe esime amewo kaka le ƒuƒoƒea la, ɖewo gblɔ na Paulo be eƒe nya vivi yewo nu ŋutɔ eya ta wòagatrɔ va ƒo nu na yewo le Sabat si agava la dzi.\nKe ame geɖe siwo nye Yudatɔwo kple Trɔ̃subɔla siwo vɔ̃a Mawu la dze wo yome le ablɔ dzi eye Paulo kple Barnaba gblɔ na wo kple kukuɖeɖe be woaxɔ Mawu ƒe dɔmenyo si wòwɔ na wo la.\nLe ŋkeke enyia gbe la du bliboa katã kloe va ƒo ƒu be yewoase Mawu ƒe nya la.\nAmehawo ƒe agbɔsɔsɔ alea do ŋɔdzi na Yudatɔwo ale woʋã ŋu Paulo kple Barnaba ale gbegbe bena wogblɔ busunyawo eye wotsi tre ɖe nya sia nya si Paulo gblɔ la ŋu vevie.\nNu sia meɖe dzi le Paulo kple Barnaba ƒo o ke boŋ wogblɔ kple dzideƒo be, “Edze be woagblɔ Mawu ƒe nya nyui sia na mi Yudatɔwo gbã, gake esi mieɖi gbɔ̃ nya nyui la eye miebu mia ɖokui abe yewomedze na agbe mavɔ la o la, fifia míatsɔe ayii na Trɔ̃subɔlawo boŋ.\nEsia nye se si Mawu de nam be, ‘Mewɔ wò be nãnye akaɖi na Trɔ̃subɔlawo eye nãkplɔ wo tso xexea me ƒe dzogoewo katã dzi ava be woakpɔ ɖeɖe le gbɔnye.’”\nPaulo ƒe nya sia do dzidzɔ na Trɔ̃subɔlawo eye wo dometɔ siwo Mawu ŋutɔ tia da ɖi na agbe mavɔ la xɔe se.\nAle wɔ mawunya la keke ta le nutome ma katã me.\nDɔme ve Yudatɔwo ƒe dumegãwo ale gbegbe be wode ʋunyaʋunya dua me nyɔnu ŋkutatɔ siwo vɔ̃a Mawu kple dumegãwo me, ale be tɔtɔ gã aɖe va eye to esia me la wonya Paulo kple Barnaba do goe le dua me.\nKe woawo hã ʋuʋu woƒe afɔkewo ɖe anyi abe dzɔgbevɔ̃e ƒe dzesi ene eye woyi woƒe mɔzɔzɔa dzi ɖo ta Ikonio.\nKe dzidzɔ blibo yɔ ame siwo trɔ zu xɔsetɔwo la me eye Gbɔgbɔ Kɔkɔe la hã yɔ wo me fũ.


Luka 7 | Biblia Le Internet Dzi | Xexe Yeye Gɔmeɖeɖe\nAsrafomegã aɖe ƒe xɔse (1-10)\nYesu fɔ ahosi aɖe ƒe vi ɖe tsitre le Nain (11-17)\nWokafu Yohanes Amenyrɔɖetsimela (18-30)\nWogbe dzidzime si gbe toɖoɖo la (31-35)\nWotsɔ nyɔnu nu vɔ̃ wɔla aɖe ƒe nu vɔ̃ kee (36-50)\nFenyilawo ŋuti lododo (41-43)\n7 Esi Yesu gblɔ nya siwo le esi na ameawo vɔ la, edzo yi Kapernaum. 2 Ke asrafomegã aɖe ƒe kluvi, si gbɔ melɔ̃a nu le o la, dze dɔ vevie, eye wòɖo kudo nu.+ 3 Esi wòse Yesu ŋkɔ la, edɔ Yudatɔwo ƒe dumegãwo ɖe egbɔ be woaɖe kuku nɛ ne wòava da gbe le yeƒe kluvia ŋu. 4 Wova Yesu gbɔ va ɖe kuku nɛ vevie be: “Ame sia dze nàwɔ nu sia nɛ, 5 elabena elɔ̃ míaƒe dukɔa, eye eyae tu míaƒe ƒuƒoƒea.” 6 Eya ta Yesu tso kplɔ wo ɖo. Ke esi wòle aƒea gogom la, asrafomegã la dɔ exɔlɔ̃wo ɖe egbɔ be woagblɔ nɛ be: “Aƒetɔ, mègaxa ɖe fu na ɖokuiwò o, elabena nyemedze be nàva aƒenye me o.+ 7 Esia tae nyemebu ɖokuinye be medze ava gbɔwò o. Ke boŋ ɖe gbe ko, eye nye subɔvi la ƒe lãme asẽ. 8 Elabena nye hã mele ame aɖe ƒe ŋusẽ te, eye asrafowo le nye hã tenye, eye megblɔna na ame sia be, ‘Heyi!’ eye wòyina, megblɔna na ame bubu be, ‘Va!’ eye wòvana, eye megblɔna na nye kluvi be, ‘Wɔ esia!’ eye wòwɔnɛ.” 9 Esi Yesu se nya siawo la, ŋutsua ƒe nu wɔ nuku nɛ, eye wòtrɔ ɖe ameha si kplɔe ɖo la ŋu gblɔ be: “Mele egblɔm na mi be, nyemekpɔ xɔse gã sia tɔgbi le Israel gɔ̃ hã kpɔ o.”+ 10 Eye esi ame siwo wodɔ la trɔ yi aƒea me la, wokpɔe be kluvi la ƒe lãme sẽ.+ 11 Le esia megbe kpuie la, Yesu dze mɔ yina du aɖe si woyɔna be Nain me, eye eƒe nusrɔ̃lawo kple ameha gã aɖe le eyome. 12 Esi wògogo dua ƒe agbo nu la, kpɔ ɖa, wokɔ ame kuku aɖe si nye vi ɖeka hɔ̃* na dadaa la va yina.+ Ahosi hãe dadaa nye. Ameha gã aɖe hã tso dua me kplɔ nyɔnua ɖo. 13 Esi Aƒetɔ la kpɔ nyɔnua la, eƒe nu wɔ nublanui nɛ,+ eye wògblɔ nɛ be: “Dzudzɔ avifafa.”+ 14 Eye wòte ɖe amekukutsɔnu la ŋu heka asi eŋu, ale be etsɔlawo tɔ. Eye wògblɔ be: “Ðekakpui, mele egblɔm na wò be, fɔ!”+ 15 Eye ame kuku la fɔ bɔbɔ nɔ anyi hede asi nuƒoƒo me, eye Yesu tsɔe na dadaa.+ 16 Ale vɔvɔ̃ ɖo wo katã, eye wode asi Mawu kafukafu me be: “Wona nyagblɔɖila gã aɖe do le mía dome,”+ eye “Mawu trɔ susu ɖe eƒe dukɔ la ŋu.”+ 17 Eye eŋuti nya sia kaka yi Yudea katã kple nuto siwo katã ƒo xlãe la me. 18 Eye Yohanes ƒe nusrɔ̃lawo va gblɔ nya siawo katã nɛ.+ 19 Eya ta Yohanes yɔ eƒe nusrɔ̃lawo dometɔ eve hedɔ wo ɖe Aƒetɔ la gbɔ be woabiae be: “Wòe nye Ame Si Gbɔna laa,+ alo ɖe míakpɔ mɔ na ame bubua?” 20 Esi ŋutsuawo va egbɔ la, wogblɔ be: “Yohanes Amenyrɔɖetsimela dɔ mí ɖe gbɔwò be míabia be, ‘Wòe nye Ame Si Gbɔna la, alo ɖe míakpɔ mɔ na ame bubua?’” 21 Le gaƒoƒo ma dzi la, eda gbe le ame geɖewo ŋu,+ eye wòyɔ dɔ ame siwo le dɔ vɔ̃ɖiwo lém, enya gbɔgbɔ vɔ̃wo do goe le amewo me, eye wòna ŋkuagbãtɔ geɖewo hã kpɔ nu. 22 Eɖo eŋu na wo be: “Miheyi ɖagblɔ nu siwo miekpɔ kple nu siwo miese la na Yohanes: Ŋkuagbãtɔwo le nu kpɔm,+ bunɔwo le zɔzɔm, anyidɔlélawo* ŋuti le kɔkɔm, tokunɔwo le nu sem,+ wole ame kukuwo fɔm ɖe tsitre, eye wole nya nyui la gblɔm na ame dahewo.+ 23 Dzidzɔtɔe nye ame si mekpɔ nuɖiaɖia le ŋunye o.”+ 24 Esi Yohanes ƒe ame dɔdɔawo dzo la, Yesu de asi gbɔgblɔ me na amehaawo tso Yohanes ŋu be: “Nu kae miedo go yi gbedzi be yewoaɖakpɔ? Aɖa si ya le ƒoƒom loo?+ 25 Ekema nu kae miedo go yi be yewoaɖakpɔ? Ame si do awu nyuiwoa?+ Kpɔ ɖa, ame siwo le awu dzeaniwo me hele agbe ɖum la le fiasãwo me. 26 Ekema nu ka tututue miedo go yi be yewoaɖakpɔ? Nyagblɔɖila? Ɛ̃, mele egblɔm na mi be ewu nyagblɔɖila sãsãsã.+ 27 Eya ŋue woŋlɔ ɖi le be: ‘Kpɔ ɖa, mele nye dɔla dɔm ɖe ŋgɔwò, ame si adzra wò mɔ dzi ɖo le ŋgɔwò.’+ 28 Mele egblɔm na mi be: Le ame siwo nyɔnuwo dzi dome la, ɖeke menye gã wu Yohanes o, gake ame si nye suetɔ le Mawu Fiaɖuƒea me la nye gã wui.”+ 29 (Esi dukɔ la kple adzɔxɔlawo se nya sia la, wolɔ̃ ɖe edzi be Mawu le dzɔdzɔe, elabena wolɔ̃ Yohanes nyrɔ wo.+ 30 Ke Farisitɔwo kple ame siwo nya Sea nyuie ya gbe Mawu ƒe aɖaŋuɖoɖo* si wòna wo la,+ elabena womelɔ̃ Yohanes nyrɔ wo o.) 31 Yesu yi edzi gblɔ be: “Ekema ame kae matsɔ dzidzime sia me tɔwo asɔ kplii, eye ame kae woɖi?+ 32 Woɖi ɖevi siwo bɔbɔ nɔ ablɔ me* eye wodo ɣli gblɔ na wo nɔewo be, ‘Míeku dze na mi, ke mieɖu ɣe o; míedzi konyifaha, ke miefa avi o.’ 33 Nenema kee Yohanes Amenyrɔɖetsimela va; meɖua nu o, menoa wain o,+ ke miegblɔna be: ‘Gbɔgbɔ vɔ̃ le eme.’ 34 Amegbetɔvi la va; eɖua nu noa nu, ke miegblɔna be: ‘Kpɔ ɖa! Nu tsu ɖula kple wain tsu nola, adzɔxɔlawo kple nu vɔ̃ wɔlawo xɔlɔ̃!’+ 35 Gake nunya ƒe viwo* katãe wotsɔ tsoa afia dzɔdzɔe nɛ.”+ 36 Ke Farisitɔ aɖe nɔ ebiam enuenu be wòava ɖu nu kpli ye. Eya ta eyi Farisitɔa ƒe me, eye wòbɔbɔ nɔ kplɔ̃ ŋu. 37 Eye kpɔ ɖa, nyɔnu aɖe si wonya le dua me be enye nu vɔ̃ wɔla la se be Yesu le nu ɖum le kplɔ̃ ŋu le Farisitɔa ƒe me, eye wòtsɔ alabastrogoe si me ami ʋeʋĩ le la vɛ.+ 38 Eva le tsitre ɖe Yesu megbe le eƒe afɔ gbɔ hele avi fam, eye wòfaa aɖatsi ɖe eƒe afɔwo dzi hetsɔa eƒe taɖa tutua afɔawo ŋu. Egbugbɔ eƒe afɔwo hã, eye wòtsɔ ami ʋeʋĩ la si na wo. 39 Esi Farisitɔ si kpee la kpɔ nu sia la, egblɔ le eɖokui me be: “Ne nyagblɔɖilae ame sia nye vavã la, anye ne enya ame si ƒomevi nyɔnu sia si le asi kam eŋu la nye, anye ne adze sii be nu vɔ̃ wɔlae wònye.”+ 40 Ke Yesu gblɔ nɛ be: “Simon, nya aɖe le asinye medi be magblɔ na wò.” Eɖo eŋu be: “Nufiala, gblɔe!” 41 “Ame eve nyi fe le gadola aɖe ŋu; ame ɖeka nyi denario* alafa atɔ̃ ƒe fe, ke evelia ya nyi blaatɔ̃ ƒe fe. 42 Esi naneke mele wo si woatsɔ axe fea o ta la, etsɔe ke wo ame eve la katã faa. Ke wo dometɔ kae alɔ̃e wu?” 43 Simon ɖo eŋu be: “Mesusu be ame si wòtsɔ geɖe ke faa lae.” Egblɔ nɛ be: “Èɖo eŋu nyuie.” 44 Azɔ etrɔ ɖe nyɔnu la ŋu hegblɔ na Simon be: “Èle nyɔnu sia kpɔma? Meva aƒewò me; mèna tsim be maklɔ afɔe o. Ke nyɔnu sia fa aɖatsi ɖe nye afɔwo dzi, eye wòtsɔ eƒe taɖa tutu wo ŋu. 45 Mègbugbɔ nu nam o, ke tso esime meva la, nyɔnu sia yi edzi le nye afɔwo ŋu gbugbɔm. 46 Mèkɔ ami ɖe ta nam o, ke nyɔnu sia kɔ ami ʋeʋĩ ɖe nye afɔwo ŋu. 47 Esia ta mele egblɔm na wò be, togbɔ be eƒe nu vɔ̃wo sɔ gbɔ ŋutɔ hã la, wotsɔ wo kee,+ elabena eɖe lɔlɔ̃ geɖe fia. Ke ame si wotsɔ ʋɛ aɖe ko ke la, eɖea lɔlɔ̃ ʋɛ aɖe ko fiana.” 48 Eye wògblɔ na nyɔnua be: “Wotsɔ wò nu vɔ̃wo ke wò.”+ 49 Ame siwo le kplɔ̃a ŋu kplii la te gbɔgblɔ le wo nɔewo dome be: “Ame kae nye ame sia si tsɔa nu vɔ̃wo gɔ̃ hã kena?”+ 50 Ke egblɔ na nyɔnu la be: “Wò xɔse ɖe wò;+ dzo yi le ŋutifafa me.”\n^ Egɔmeɖeɖe tẽe, “tenuvi.”\n^ Alo, “nunya me tsonuwo.”


GBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Gujarati Hiligaynon Hindi Hiri Motu Hungarian Icelandic Igbo Indonesian Isoko Italian Japanese Kannada Kiluba Kinyarwanda Korean Latvian Lithuanian Malagasy Malayalam Marathi Mizo Mongolian Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese Zulu\n“Mia dome amesiame neve ehavi nu.”—ZAXARYA 7:9, NW.\n1, 2. (a) Nukatae wòle be míaɖe amenuveve afia? (b) Biabia kawo mee míadzro?\nYEHOWA MAWU ƒe Nya xlɔ̃ nu mí be míalɔ̃ ‘amenuveve.’ (Mixa 6:8) Egblɔ susu siwo ta wòle be míawɔe hã na mí. Susu ɖekae nye be, “amenuvela le nu nyui wɔm na eya ŋutɔ ɖokui.” (Lododowo 11:17, NW ) Aleke wònye nyateƒee nye esi! Amenuveve, alo nuteƒewɔwɔ ƒe lɔlɔ̃ ɖeɖe fia naa ƒomedodo kplikplikpli nɔa ame kple ame bubuwo dome. Esia wɔnɛ be xɔlɔ̃ vavãwo nɔa mía si—si nye teƒeɖoɖo nyui vavã!—Lododowo 18:24.\n2 Gawu la, Ŋɔŋlɔawo gblɔ na mí be: “Amesi ti dzɔdzɔenyenye kple [amenuveve] yome la, eƒe asi atu agbe, dzɔdzɔenyenye kple bubu.” (Lododowo 21:21) Nyateƒee, amenuveve yome titi ana Mawu nalɔ̃ míaƒe nya eye wòana etsɔmeyayrawo ƒe mɔkpɔkpɔ nasu mía si, tsɔ kpe ɖe agbe mavɔ ŋu. Gake aleke míate ŋu aɖe amenuveve afiae? Amekae míaɖee afia? Eye ɖe amenuveve to vovo na dɔmenyonyo alo dɔmekɔkɔ gbadzaa?\nDɔmenyonyo Kple Amenuveve\n3. Aleke amenuveve to vovo na dɔmenyonyoe?\n3 Vovototo le dɔmenyonyo gbadzaa kple amenuveve dome le mɔ vovovowo nu. Le kpɔɖeŋu me, zi geɖe amesiwo nyoa dɔme na amewo wɔa esia zi geɖe na amesiwo mele kadodo, alo ƒomedodo kplikplikpli aɖeke me kpli wo o. Gake ne míeɖe amenuveve fia ame aɖe la, ekema míele lɔlɔ̃ ƒe ƒomedodo kplikplikpli me kple amea. Le Biblia me la, amenuveve ɖeɖe fia si yi edzi le amewo dome la anya nɔ te ɖe ƒomedodo si nɔ wo dome xoxo la dzi. (Mose I, 20:13; Samuel II, 3:8; 16:17) Alo wote ŋu nɔa te ɖe ƒomedodo si va ɖo wo dome le amenuvevenuwɔna aɖe si wowɔ va yi xoxoxo la dzi. (Yosua 2:1, 12-14; Samuel I, 15:6; Samuel II, 10:1, 2) Be míawɔ vovototo sia ƒe kpɔɖeŋu la, mina míatsɔ Biblia me kpɔɖeŋu eve siwo ku ɖe dɔmenyonyo kple amenuveve ŋu, si amewo ɖe fia la asɔ kple wo nɔewo.\n4, 5. Aleke Biblia me kpɔɖeŋu eve siwo woyɔ le afisia ɖe vovototo si le dɔmenyonyo kple amenuveve dome fia?\n4 Dɔmenyonyo ƒe kpɔɖeŋu ɖeka ku ɖe ameha aɖe si ƒe ʋu gbã le tɔdzi, siwo dome apostolo Paulo nɔ. Tsia kplɔ wo dze goe le Melite-ƒukpoa dzi. (Dɔwɔwɔwo 27:37–28:1) Togbɔ be kadodo aɖeke menɔ Melitetɔwo kple ʋuɖola siwo ɖo xaxa me dome do ŋgɔ o, alo do ƒome kpli wo le mɔ aɖeke nu o hã la, ƒukpoadzinɔlawo xɔ amedzroawo nyuie, eye “menye dɔmenyonyo vi aɖe” woɖe fia wo o. (Dɔwɔwɔwo 28:2, 7) Woƒe amedzrowɔwɔa nyo, gake nudogoɖenunu koe wònye wowɔ na amedzroawo. Eyata enye dɔmenyonyo.\n5 Gatsɔe sɔ kple dɔme si Fia Dawid nyo na Mefiboset, si nye exɔlɔ̃ Yonatan ƒe vi kpɔ. Dawid gblɔ na Mefiboset be: “Nàɖu nu le nye agba nu ɖaa.” Esi Dawid nɔ nusita wòle ɖoɖo sia wɔm me ɖem la, egblɔ nɛ be: “Mave nuwò le fofowò Yonatan ta.” (Samuel II, 9:6, 7, 13) Woƒo nu tso alesi Dawid medo kpo dɔmenyonyo o ŋu wòsɔ be enye amenuveve ɖeɖe fia, ke menye dɔmenyonyo dzro aɖe koe o, elabena enye nuteƒewɔwɔ na ƒomedodo aɖe si li xoxoxo la ƒe dzesi. (Samuel I, 18:3; 20:15, 42) Nenema ke egbea la, Mawu subɔlawo ɖea dɔmenyonyo fiana ameƒomea katã. Gake woɖea amenuveve si nu metsina o, alo nuteƒewɔwɔ ƒe lɔlɔ̃ fiana amesiwo le ƒomedodo si ŋu Mawu kpɔa ŋudzedze ɖo me kpli wo.—Mateo 5:45; Galatiatɔwo 6:10.\n6. Amenuveve ƒe nɔnɔme kawoe amewo ɖe fia si dze ƒã le Mawu ƒe Nya la me?\n6 Be míagade dzesi amenuveve ƒe nɔnɔme bubuwo la, míadzro Biblia me nuŋlɔɖi etɔ̃ siwo ƒo nu tso nɔnɔme sia ŋu me kpuie. Míava kpɔe le wo me be amenuveve si amewo ɖe fia (1) ku ɖe nuwɔna tɔxɛ aɖe ŋu (2) nye nusi wowɔ faa, eye (3) vevietɔ amesiwo ɖo xaxa mee woɖee fia. Gawu la, nuŋlɔɖi siawo fia alesi míaɖe amenuveve afia egbea.\nFofo aɖe Ðe Amenuveve Fia\n7. Nukae Abraham ƒe subɔvi gblɔ na Betuel kple Laban, eye nya kae subɔvia fɔ ɖe te?\n7 Mose I, 24:28-67 ƒo nu tso ŋutinya si ku ɖe Abraham ƒe subɔvi, si ŋu nya míegblɔ le nyati si do ŋgɔ me ƒe akpa mamlɛa ŋu. Esi wòdo go Rebeka vɔ megbe la, wokpee yi fofoa Betuel ƒe aƒeme. (Kpukpui 28-32) Subɔvia gblɔ alesi wònɔ srɔ̃ dim na eƒe aƒetɔ Abraham ƒe vi ŋu nya tsitotsito. (Kpukpui 33-47) Ete gbe ɖe edzi be yebui be dzidzedze si yekpɔ xoxo la nye dzesi tso Yehowa, “si kplɔm nyuie ale, be maɖe nye aƒetɔ nɔvi ƒe vinyɔnu na nye aƒetɔ vi la” la gbɔ. (Kpukpui 48) Ðikeke mele eme o be subɔvia ka ɖe edzi be nudzɔdzɔa gbɔgblɔ tso dzime ana Betuel kple viaŋutsu Laban nakpɔe be Yehowa le megbe na eƒe dɔdasia. Mlɔeba la, subɔvia gblɔ be: “Ne miedi be, miave nye aƒetɔ nu, eye miaɖi anukware nɛ la, ekema migblɔe nam; ke ne mielɔ̃ o la, migblɔe nam, bena nenye ɖusi me alo mia mee hã, ne maɖo tae.”—Kpukpui 49.\n8. Aleke Betuel wɔ nui le nya si ku ɖe Rebeka ŋu me?\n8 Yehowa ve Abraham nu xoxo. (Mose I, 24:12, 14, 27) Ðe Betuel alɔ̃ faa awɔ nu ma tututu ahaɖe asi le Rebeka ŋu be wòayi kple Abraham ƒe subɔvia? Ðe amewo ƒe amenuveve akpe ɖe Mawu tɔ ŋu be wòana eƒe tameɖoɖowo nava eme bliboea? Alo ɖe subɔvia ƒe mɔ legbee si wòzɔ anye dzodzroa? Anye akɔfafa na Abraham ƒe subɔvia ŋutɔ esi wòse Laban kple Betuel gblɔ be: “Nya sia nya tso Yehowa gbɔ.” (Kpukpui 50) Wode dzesii be Yehowa ƒe asi le nya la me eye wowɔ nu heheɖemegbe manɔmee helɔ̃ ɖe eƒe nudidia dzi. Emegbe Betuel ɖe eƒe amenuveve fia esi wògblɔ kpee be: “Kpɔ ɖa, Rebeka enye si, ele asiwò me, kplɔe yii, ne wòanye wò aƒetɔ vi la srɔ̃, abe alesi Yehowa gblɔe ene.” (Kpukpui 51) Rebeka lɔ̃ faa kplɔ Abraham ƒe subɔvia ɖo, eye wòva zu Isak srɔ̃ lɔlɔ̃a.—Kpukpui 49, 52-58, 67.\nAmenuveve si Viŋutsu aɖe Ðe Fia\n9, 10. (a) Nukae Yakob bia via Yosef be wòawɔ na ye? (b) Aleke Yosef ve fofoa nui?\n9 Wove Abraham tɔgbuiyɔvi Yakob hã nu. Abe alesi Mose ƒe Agbalẽ Gbãtɔ ta 47 gblɔe ene la, Yakob nɔ Egipte ɣemaɣi, eye eƒe ‘kuɣi nɔ ɖoɖom.’ (Kpukpui 27-29) Etsi dzi vevie ŋutɔ elabena ele kuku ge le anyigba si menye eya ƒe ŋugbee Mawu do na Abraham o la dzi. (Mose I, 15:18; 35:10, 12; 49:29-32) Gake Yakob medi be woaɖi ye ɖe Egipte o, eyata ewɔ ɖoɖo be woatsɔ yeƒe kukua ayi Kanaan-nyigba dzi. Amekae tututue dze be wòakpɔ egbɔ be wowɔ eƒe didia dzi wu viaŋutsu xɔŋkɔ, Yosef?\n10 Nuŋlɔɖia gblɔ be: “[Yakob na woyɔ] via Yosef vɛ, eye wògblɔ nɛ bena: Ne mele vevie na wò la, . . . nave nunye, àɖi anukware nam bena, màɖim ɖe Egipte o; ke boŋ naɖim ɖe tɔgbuinyewo gbɔ, eye natsɔm atso Egipte aɖaɖi ɖe woƒe yɔdo me.” (Mose I, 47:29, 30) Yosef do ŋugbe be yeawɔ ɖe eƒe didia dzi, eye eteƒe medidi o Yakob ku. Yosef kple Yakob vi mamlɛawo tsɔ eƒe kukua “yi Kanaan, eye woɖii ɖe kpeto, si le Maxpela gble me, le Mamre kasa la me; agble, si Abraham ƒle.” (Mose I, 50:5-8, 12-14) Eyata Yosef ve fofoa nu.\nAmenuveve si Lɔ̃xoyɔvi aɖe Ðe Fia\n11, 12. (a) Aleke Rut ve Naomi nui? (b) Mɔ ka nue Rut ƒe amenuveve ‘fifiatɔ’ nyo wu ‘tsãtɔ’ le?\n11 Rut ƒe Agbalẽa ƒo nu tso alesi ahosi Naomi lɔ̃xoyɔvi Rut, si tso Moab, si hã nye ahosi la ve enui. Esi Naomi ɖoe be yeagbugbɔ ayi Betlexem le Yuda la, Rut ɖe amenuveve kple tameɖoɖo kplikpaa fia esi wògblɔ be: “Afisi nayi la, afima mayi; afisi natsi la, afima matsi; wò dukɔ anye nye dukɔ, eye wò Mawu anye nye Mawu.” (Rut 1:16) Emegbe Rut va ɖe amenuveve fia esime wòlɔ̃ faa be yeaɖe Naomi ƒe ƒometɔ Boas, si ku amegã. * (Mose V, 25:5, 6; Rut 3:6-9) Egblɔ na Rut be: “Eɖe wò [amenuveve] fia fifia wu tsã; elabena mèdze ɖekakpuiwo, ame dahe alo hotɔwo yome o.”—Rut 3:10.\n12 Amenuveve si Rut ɖe fia “tsã” enye esime wògblẽ wo detɔwo ɖi heku ɖe Naomi ŋu. (Rut 1:14; 2:11) Amenuveve si Rut ɖe fia “fifia”—si nye alesi wòlɔ̃ faa be yeaɖe Boas la gbɔ ema ŋu sasasã. Fifia Rut ate ŋu adzi domenyila na Naomi, si ƒe vidziɣi va yi. Srɔ̃ɖeɖea dze edzi, emegbe esi Rut dzi vi la, Betlexem-nyɔnuwo do ɣli gblɔ be: “Wodzi ŋutsuvi na Naomi!” (Rut 4:14, 17) Vavãe, Rut nye ‘nyɔnu ɖɔʋu,’ si ta Yehowa tsɔ mɔnukpɔkpɔ wɔnuku ɖo eteƒe nɛ be wòva zu Yesu Kristo mama.—Rut 2:12; 3:11; 4:18-22; Mateo 1:1, 5, 6.\nWoɖenɛ Fiana to Nuwɔnawo Me\n13. Aleke Betuel, Yosef, kple Rut ɖe woƒe amenuveve fiae?\n13 Ède dzesi alesi Betuel, Yosef, kple Rut ɖe woƒe amenuveve fiaa? Menye nya fadzinamewo ɖeɖeko gbɔgblɔe wotsɔ ɖee fia o ke to nuwɔna tɔxɛ gobii aɖewo me hã. Menye ɖeko Betuel gblɔ be, “Rebeka enye si” o, ke ‘edo mɔ Rebeka ŋutɔŋutɔ’ hã. (Mose I, 24:51, 59) Menye ɖeko Yosef gblɔ na Yakob be, “Mawɔe, abe alesi nèdi ene” ɖeɖeko o ke eya kple nɔviaŋutsuwo “wɔ nɛ, abe alesi wòde se na wo ene.” (Mose I, 47:30; 50:12, 13) Menye ɖeko Rut gblɔ be, “Afisi nayi la, afima mayi” ko o ke egblẽ wo detɔwo ɖi eye wòkplɔ Naomi ɖo “ale woa kple eve la wodze mɔ heva Betlexem.” (Rut 1:16, 19) Esime wonɔ Yuda la, Rut gawɔ “abe alesi lɔ̃xoa gblɔ nɛ pɛpɛpɛ ene.” (Rut 3:6) Ẽ, nuwɔnae Rut tsɔ ɖe eƒe amenuveve fiae abe ame bubuwo tɔ ene.\n14. (a) Aleke Mawu subɔla siwo li egbea ɖea amenuveve fiana le nuwɔna mee? (b) Amenuveve nuwɔna kawoe nènya Kristotɔwo wɔna le míaƒe nutoa me?\n14 Enye nusi doa dzidzɔ na ame be woakpɔ alesi Mawu subɔla siwo li egbea ɖea woƒe amenuveve fiana to nuwɔnawo mee. Le kpɔɖeŋu me, bu amesiwo yia edzi faa akɔ na haxɔsetɔ siwo nye dɔnɔwo, blanuilélawo, alo amesiwo le nu xam vevie henaa kpekpeɖeŋu wo la ŋu kpɔ. (Lododowo 12:25) Alo bu Yehowa Ðasefo gbogbo siwo tsɔa veviedodo va kɔa ame tsitsiwo yia Fiaɖuƒe Akpatawo me be woade hamea ƒe kwasiɖa sia kwasiɖa ƒe kpekpewo ŋu kpɔ. Anna, si xɔ ƒe 82 eye wònɔ ƒunukpeƒetetedɔ lém la, ɖe ame bubu geɖe ƒe seselelãme gblɔ esime wògblɔ be: “Alesi wova kɔam yia kpekpeawo katãe la nye yayra tso Yehowa gbɔ. Medaa akpe nɛ vevie tso dzime be ena nɔviŋutsu kple nɔvinyɔnu lɔ̃ame siawo le asinye.” Èkpɔa gome le dɔ siawo tɔgbe wɔwɔ me le miaƒe hamea mea? (Yohanes I, 3:17, 18) Ne èwɔnɛ la, ekema nyae be wodea asixɔxɔ wò amenuvevea ŋu vevie.\nWoɖenɛ Fiana Faa\n15. Amenuveve ƒe nɔnɔme kae gadze le Biblia me nuŋlɔɖi etɔ̃ siwo me míedzro va yi la me?\n15 Biblia ƒe nuŋlɔɖi siwo me míedzro va yi gaɖee fia be woɖea amenuveve fiana faa eye wòtsoa dzime, ke menye kple dzizizi o. Betuel lɔ̃ faa wɔ ɖeka kple Abraham ƒe subɔvia, eye nenemae Rebeka hã wɔ. (Mose I, 24:51, 58) Menye ame aɖekee zi Yosef dzi hafi wòɖe amenuveve fia o. (Mose I, 50:4, 5) Rut ‘ɖoe kplikpaa be yeayi kple Naomi.’ (Rut 1:18) Esime Naomi doe ɖe Rut gbɔ be wòate ɖe Boas ŋu la, amenuvevee na Moab-nyɔnuvia gblɔ be: “Nusiwo katã nègblɔ la, mawɔe!”—Rut 3:1-5.\n16, 17. Nukae na gɔmesese nɔ amenuveve si Betuel, Yosef, kple Rut ɖe fia ŋu, eye nukae ʋã wo woɖe nɔnɔme sia fia?\n16 Amenuveve si Betuel, Yosef, kple Rut ɖe fia la le etɔxɛ ŋutɔ elabena Abraham, Yakob, kple Naomi mate ŋu aƒoe ɖe wo nu le mɔ aɖeke nu o. Ne èbu eŋu kpɔ la, se aɖeke mebla Betuel wòana vianyɔnu naklã le eŋu o. Ate ŋu agblɔ na Abraham ƒe subɔvia bɔbɔe be: ‘Ao, nyemedi be maɖe asi le vinyenyɔnu zãzɛa ŋu wòadzo le gbɔnye o’ hafi. (Mose I, 24:18-20) Nenema ke Yosef ate ŋu alɔ̃ be yeawɔ ɖe ye fofo ƒe biabiaa dzi alo wòagbe, elabena Yakob megale agbe azi edzi be wòawɔ ɖe eƒe nya dzi nɛ o. Naomi ŋutɔ ɖee fia be Rut vo be wòanɔ Moab. (Rut 1:8) Rut hã vo aɖe ‘ɖekakpui’ tsɔ wu be wòaɖe Boas, si ku amegã.\n17 Betuel, Yosef, kple Rut ɖe amenuveve fia faa; woƒe dzie ʋã wo wowɔ nu nenema. Wobui be esɔ be yewoaɖe nɔnɔme sia afia amesiwo nɔ ƒomedodo me kpli yewo, abe alesi Fia Dawid va se le eɖokui me be ele be yeaɖe amenuveve afia le Mefiboset gome ene.\n18. (a) Nɔnɔme kae le Kristotɔ hamemegãwo si wotsɔ ‘kplɔa alẽha’ la? (b) Aleke hamemegã aɖe gblɔ eƒe seselelãme le kpekpe ɖe hatitadeagulawo ŋui?\n18 Amenuveve gakpɔtɔ nye dzesi le Mawu ƒe amewo, siwo dometɔ aɖewo nye ŋutsu siwo kplɔa Mawu ƒe alẽha la ŋu. (Psalmo 110:3; Tesalonikatɔwo I, 5:12) Hamemegã alo dzikpɔla mawo kpɔe be esi woɖo yewo ta la, enye yewoƒe agbanɔamedzi be yewoawɔ dɔ si wode yewo si la pɛpɛpɛ. (Dɔwɔwɔwo 20:28) Ke hã ‘womewɔa’ alẽkpɔkplɔdɔ kple amenuvevedɔ bubu siwo wowɔna le hamea ta “le dzizizi ta o, ke boŋ kple lɔlɔ̃nu faa.” (Petro I, 5:2) Hamemegãwo kplɔa alẽha la elabena woxɔ agbanɔamedzia eye wolɔ̃ faa be yewoawɔe ta. Woɖea amenuveve fiana Kristo ƒe alẽawo elabena ele na wo be woawɔe eye wodi be yewoawɔe hã. (Yohanes 21:15-17) Kristotɔ hamemegã aɖe gblɔ be: “Edzɔa dzi nam vevie be masrã nɔviwo kpɔ le woƒe aƒewo me alo aƒo ka na wo kple susu be maɖee afia ko be mele wo ŋu bum. Kpekpeɖeŋu nana nɔviawo naa dzidzɔ kple dzidzemem!” Hamemegã lɔ̃ame siwo le afisiafi lɔ̃ ɖe nya sia dzi kple dzi blibo.\n19. Amenuveve ŋu nya ka dzie wote gbe ɖo le Biblia ƒe nuŋlɔɖi siwo me míedzro le nyati sia me?\n19 Biblia me nuŋlɔɖi siwo me míedzro la te gbe ɖe edzi be ele be woaɖe amenuveve afia amesiwo ɖo xaxa me evɔ woa ŋutɔwo mate ŋu akpɔ egbɔ o. Be Abraham ƒe ƒomea nadzi ɖe edzi la, ehiã Betuel ƒe kpekpeɖeŋu. Yakob hiã Yosef ƒe kpekpeɖeŋu be woatsɔ eƒe kukua ayi Kanaan. Eye Naomi hiã Rut ƒe kpekpeɖeŋu hafi wòate ŋu akpɔ domenyila. Abraham, Yakob, alo Naomi dometɔ aɖeke mate ŋu akpɔ hiahiã mawo gbɔ kpekpeɖeŋu maxɔmaxɔe o. Nenema ke egbea la, ele vevie be woave amesiwo ɖo xaxa me nu. (Lododowo 19:17) Ele be míasrɔ̃ blemafofo Hiob, amesi xɔ na “ame dahe, si le ɣli dom la, kple tsyɔ̃evi, si xɔnametɔ aɖeke meli na o la” kpakple “ame tsiasi” siaa. Azɔ hã Hiob ‘na ahosiwo ƒe dzi tso aseye’ eye wònye ‘ŋku na ŋkuagbãtɔwo.’—Hiob 29:12-15.\n20, 21. Amekawo nue wòhiã be míave, eye nukae wòle be mía dometɔ ɖesiaɖe naɖo kplikpaa be yeawɔ?\n20 Le nyateƒe me la, ‘ame dahe, siwo le ɣli dom hena kpekpeɖeŋu’ la le Kristo-hame ɖesiaɖe me. Esia ate ŋu anye le akogotsitsi, dziɖeleameƒo, sese le ame ɖokui me be yemeɖi naneke o, dziɖeleameƒo le ame aɖewo ta, dɔléle sesẽ, alo lɔlɔ̃tɔ aɖe ƒe ku ta. Fu ka ke kpemee lɔlɔ̃tɔ siawo katã ɖale o, woɖo xaxa siwo gbɔ míate ŋu akpɔ me eye wòle be míalɔ̃ faa ave wo nu ɣesiaɣi.—Tesalonikatɔwo I, 5:14.\n21 Eyata mina míayi edzi asrɔ̃ Yehowa Mawu, amesi ƒe “amenuveve sɔ gbɔ.” (Mose II, 34:6; Efesotɔwo 5:1) Míate ŋu awɔ esia to alesi míalɔ̃ faa awɔ nu ŋutɔŋutɔwo atsɔ akpe ɖe amesiwo ɖo xaxa me ŋui me. Eye kakaɖedzitɔe la, anye bubu dede Yehowa ŋu eye wòana míakpɔ dzidzɔ geɖe esi míele ‘mía haviwo nu vem.’—Zaxarya 7:9.\n^ mm. 11 Ne èdi srɔ̃ɖeɖe sia tɔgbe ŋuti nyatakaka tsitotsito la, ke kpɔ Insight on the Scriptures, si Yehowa Ðasefowo ta, Babla I, axa 370.\n• Aleke amenuveve to vovo na dɔmenyonyoe?\n• Mɔ kawo nue Betuel, Yosef, kple Rut ɖe amenuveve fia le?\n• Nɔnɔme kae anɔ mía si míatsɔ aɖe amenuveve afia?\n• Amekawo nue wòhiã be míave?\nAleke Betuel ɖe amenuveve fiae?\nRut ƒe nuteƒewɔwɔ ƒe lɔlɔ̃ nye yayra na Naomi\nÐe woɖea amenuveve fiana faa, wotoa nu ŋutɔŋutɔ wɔwɔ me ɖenɛ fiana, eye woɖenɛ fiana amesiwo ɖo xaxa me\nƉoe Ɖe Amewo Ɖoe Ɖe Amewo Mive Amesiwo Ðo Xaxa Me Nu\nw02 5/15 axa 18-23


Kpekpeɖeŋunana Ahosiwo le Woƒe Xaxawo Me\nGbetakpɔxɔ—Tata Si Míesrɔ̃na | May 2001\nGBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga German Gujarati Hiligaynon Hindi Hungarian Igbo Indonesian Italian Japanese Kannada Kiluba Kinyarwanda Korean Latvian Lithuanian Malagasy Malayalam Marathi Moore Myanmar Niuean Norwegian Pangasinan Papiamento (Curaçao) Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Slovak Slovenian Spanish Sranantongo Swahili Swedish Tahitian Telugu Thai Tiv Tshiluba Tsonga Turkish Twi Ukrainian Urdu Vietnamese Zulu\nAHOSIWO ƒe ŋutinya siwo wonya nyuie la dometɔ ɖekae nye Biblia me nuŋlɔɖi si ku ɖe Rut kple lɔ̃xoa Naomi ŋu. Wo ame evea siaa nye ahosiwo. Gake Naomi ya menye srɔ̃ŋutsu koe ku o ke viaŋutsu eve, siwo dometɔ ɖeka nye Rut srɔ̃, hãe ku. Esi wònye be agbledela siwo zãa ŋutsuwo le dɔwɔwɔ me domee wonɔ ta la, woƒe nyaa wɔ nublanui ale gbegbe.—Rut 1:1-5, 20, 21.\nGake Rut, Naomi ƒe lɔ̃xoyɔvi, amesi gbe be yemagblẽe ɖi o la, nye xɔlɔ̃ kple akɔfala ɖedzesi aɖe nɛ. Le ɣeyiɣi aɖe megbe la, Rut va ‘de ŋutsuvi adre nu na Naomi gbɔ edzi’—menye le alesi gbegbe wòlɔ̃ Naomi ɖeɖe ta ko o ke le alesi gbegbe wòlɔ̃ Mawu hã ta. (Rut 4:15) Esi Naomi bia tso Rut si be wòatrɔ ayi eƒe ƒometɔ kple xɔlɔ̃ siwo nye Moabtɔwo gbɔ la, Rut ɖo eŋu kple nuteƒewɔwɔ siwo wɔdɔɖeamedzi wu si woŋlɔ ɖi kpɔ dometɔ ɖeka be: “Afisi nayi la, afima mayi; afisi natsi la, afima matsi; wò dukɔ anye nye dukɔ, eye wò Mawu anye nye Mawu; afisi naku ɖo la, afima maku ɖo, eye afima woaɖim ɖo! Yehowa nefiam, eye wòagafiam ɖe edzi; negbe ku koe aklã mía dome!”—Rut 1:16, 17.\nYehowa Mawu kpɔ Rut ƒe nɔnɔmea dze sii. Eyra Naomi kple Rut ƒe aƒe sue la, eye mlɔeba, Rut ɖe Israel-vi Boaz. Naomi xɔ woƒe vi, amesi va zu Yesu Kristo tɔgbui, nyii abe eya ŋutɔ via ene. Ŋutinya sia nye alesi Yehowa kpɔa ŋudzedze ɖe ahosi siwo tena ɖe eyama ŋu heka ɖe eyama dzi ŋu la ƒe kpɔɖeŋu. Gakpe ɖe eŋu la, Biblia gblɔ na mí be edea asixɔxɔ amesiwo naa kpekpeɖeŋu ahosiwo lɔlɔ̃tɔe le woƒe xaxawo me la ŋu. Eyata aleke míate ŋu akpe ɖe ahosi siwo le mía dome egbea ŋui?—Rut 4:13, 16-22; Psalmo 68:5.\nWɔ Nu Tẽ Gake Megaɖo Nu Nɛ O\nNe èle kpekpeɖeŋu nam ahosi aɖe la, anyo be nàwɔ nua tẽ wòadze wu gake menye le nuɖoɖo nɛ ƒe mɔ nu o. Megagblɔ nya siwo le gbadzaa si ƒe ɖee nye “Ne nane hiã wò la, gblɔe nam” nɛ o. Ema asɔ kple gbɔgblɔ na amesi vuvɔ le wɔwɔm eye dɔ le ewum be, ‘ƒu dzo, eye ɖu nu nàɖi ƒo’ evɔ mawɔ naneke atsɔ akpe ɖe eŋui o. (Yakobo 2:16) Ame geɖe mabia kpekpeɖeŋu ne nane hiã wo o; ke boŋ wozia kpi kpea fu. Kpekpe ɖe amesiawo ŋu bia nugɔmesese kple susu tsɔtsɔ akpɔ nusi hiã wo. Le go bubu me la, didi be woaxɔ nu ɖesiaɖe awɔ—si sɔ kple ŋusẽkpɔkpɔ ɖe ahosia ƒe agbe dzi—ate ŋu ahe vevesese alo dzre vɛ. Le esia ta Biblia te gbe ɖe alesi wòhiãe be míada asɔ le nuwɔwɔ na amewo me dzi. Togbɔ be ede dzi ƒo na mí be míaɖe ɖetsɔleme si me ɖokuitɔmadimadi le afia ame bubuwo hã la, eɖo ŋku edzi na mí be míagado gaglãsu ɖe woƒe nya me o.—Filipitɔwo 2:4; Petro I, 4:15.\nRut ɖe nɔnɔme si da sɔ sia fia le nusiwo wòwɔ na Naomi me. Togbɔ be Rut ku ɖe lɔ̃xoa ŋu nuteƒewɔwɔtɔe hã la, meƒoa nya ɖe enu alo ɖoa nu nɛ o. Eɖe afɔ siwo me nunya le, abe nusi eya kple Naomi aɖu la didi ene, gake ewɔ ɖe Naomi ƒe mɔfiamewo hã dzi.—Rut 2:2, 22, 23; 3:1-6.\nNyateƒe wonye be amesiame kple nusi ahiã be woawɔ nɛ. Sandra, si ƒe nya míegblɔ va yi, gblɔ be: “Nusi tututu hiãm le nye nuxaxa me la su asinye—eyae nye xɔlɔ̃ vevi lɔ̃ame siwo nɔ ŋunye ɣesiaɣi.” Gake Elaine si ƒe nya míegblɔ do ŋgɔ ya di be yeaɖe vo anɔ ye ɖokui si. Eyata be míana kpekpeɖeŋu fia be míanye nugɔmesenamelawo ahada asɔ le nusi nye ame ŋutɔ ƒe nya kple esi me míadi be míana kpekpeɖeŋu le ne ehiã la me.\nKpekpeɖeŋu si Ƒomea Ana\nNe ƒome aɖe si me dzidzɔ kple lɔlɔ̃ le li la, woate ŋu awɔ geɖe atsɔ ana kakaɖedzi ahosi be wòate ŋu anɔ te ɖe eƒe ahosinyenyea nu. Togbɔ be ƒomea me tɔ aɖewo ate ŋu ana kpekpeɖeŋu wu bubuwo hã la, amesiame ate ŋu awɔ akpa aɖe. “Ne viwo alo mamayɔviwo le ahosi aɖe si la, woasrɔ̃ alesi woawɔ nusi adze Mawu ŋu la le woa ŋutɔwo ƒe aƒe me gbã, eye woaɖo teƒe na wo dzilawo; elabena esia nyo le Mawu ŋku me.”—Timoteo I, 5:4.\nLe go geɖe me la, gakpekpeɖeŋu alo “nuteƒeɖoɖo” mahiã o. Ga le ahosi aɖewo si woatsɔ akpɔ woƒe nuhiahiãwo gbɔe, eye bubuwo dze na kpekpeɖeŋu si dziɖuɖua nana le dukɔ aɖewo me la xɔxɔ. Gake le teƒe siwo hiã tu ahosiwo le la, ele be ƒometɔwo nakpe ɖe wo ŋu. Ne ƒometɔ kplikplikpli aɖeke mele ahosi aɖe si si ana kpekpeɖeŋui alo ƒometɔ mawo mate ŋu ana kpekpeɖeŋu o la, Ŋɔŋlɔawo de dzi ƒo na haxɔsetɔwo be woaxɔ na wo, esi wògblɔ be: “Mawusubɔsubɔ, si ŋuti kɔ, eye ɖiƒoƒo aɖeke mele eŋu le Mawu Fofo la ŋku me o la, enye si bene, woakpɔ tsyɔ̃eviwo kple ahosiwo ta le woƒe xaxa me.”—Yakobo 1:27.\nAmesiwo wɔa nu ɖe Biblia gɔmeɖose siawo nu la ‘bua ahosiwo’ nyateƒe. (Timoteo I, 5:3) Ne woagblɔe la, be woabu ame fia be woade bubu amea ŋu. Amesiwo ŋu wode bubui la sena le wo ɖokui me be wode asixɔxɔ yewo ŋu, wokpɔ ŋudzedze ɖe yewo ŋu, eye woda yewo ɖe kɔkɔ aɖe ƒe. Womesena le wo ɖokui me be esi wònye ame bubuwo ƒe dɔ be woakpe ɖe yewo ŋu ta koe wole kpekpem ɖe yewo ŋu ɖo o. Togbɔ be Rut ŋutɔ nye ahosi va de asi na ɣeyiɣi aɖe hã la, ede bubu Naomi ŋu vavã to Naomi ƒe ŋutilã me kple seselelãme nuhiahiãwo gbɔ kpɔkpɔ nɛ faa lɔlɔ̃tɔe me. Le nyateƒe me la, eteƒe medidi o Rut ƒe nɔnɔme na woƒo nu nyui le eŋu, ale be amesi va ɖee emegbe gblɔ nɛ be: “Nye dukɔ ƒe du blibo la nyae bena, nyɔnu zãzɛ nènye.” (Rut 3:11) Le ɣeyiɣi ma ke me la, ɖikeke mele eme o be alesi gbegbe Naomi lɔ̃ Mawui, nugɔmesese ƒe nɔnɔme si nɔ esi be meɖea fu na ame o, kple alesi wòkpɔa ŋudzedze ɖe agbagba siwo dzem Rut nɔ ɖe eta ŋu na dzi dzɔ Rut be wòana kpekpeɖeŋui. Kpɔɖeŋu nyui kae nye si Naomi nye na ahosiwo egbea!\nEnye nyateƒe be ƒometɔwo kple xɔlɔ̃wo mate ŋu awɔ nusiwo ame srɔ̃ si ku la wɔna na ame pɛpɛpɛ o. Le susu sia ta, ele vevie na amesi dzi kua dzɔ ɖo be wòate ɖe “dɔmetɔtrɔ Fofo kple akɔfafawo katã ƒe Mawu la, amesi fa akɔ na mí le míaƒe xaxa blibo la katã me” ŋu kplikplikpli. (Korintotɔwo II, 1:3, 4) De ŋugble le Hana, ahosi si doa vevie mawusubɔsubɔ, amesi xɔ ƒe 84 esime wodzi Yesu, ƒe kpɔɖeŋua ŋu kpɔ.\nEsi Hana srɔ̃ ku le woƒe srɔ̃ɖeɖe ƒe adre pɛ ko megbe la, ebia akɔfafa tso Yehowa gbɔ. “Medzona le mawuƒe la me o hele Mawu subɔm kple nutsitsidɔ kpakple kukuɖeɖe zã kple keli.” (Luka 2:36, 37) Ðe Yehowa ɖo Hana ƒe mawusosroɖa la teƒe nɛa? Ẽ! Yehowa ɖe eƒe lɔlɔ̃ fia Hana le mɔ tɔxɛ aɖe ŋutɔ nu esi wòna wòkpɔ vidzĩ si atsi ava zu xexeame Ðela la. Aleke esia dzɔ dzi na Hana hefa akɔ nɛ enye si! Edze ƒã be ekpɔ Psalmo 37:4 ƒe nyateƒenyenye be: “Yehowa ƒe nu nenyo ŋuwò, eye wòana nusi wò dzi di la wò.”\nMawu Wɔa Nu To Hati Kristotɔwo Dzi\nElaine gblɔ be: “Va de asi na ɣeyiɣi didi aɖe le David ƒe ku megbe la, lãme va veam ŋutɔ, abe hɛ demee wole nye agbaƒutiwo me ene. Metsɔe be atsi dɔmee menɔ. Gbeɖeka la, enu va se ale gbegbe be mesusui be mayi ɖɔkta gbɔ. Gbɔgbɔmenɔvinyɔnu si ganye xɔ̃nye senugɔmename aɖe gblɔ be anye nye nuxaxa gbɔ tsomee nye lãmevea le eye wòde dzi ƒo nam be mabia kpekpeɖeŋu kple akɔfafa Yehowa. Mexɔ eƒe aɖaŋuɖoɖoa eye enumake medo gbe ɖa tso dzi me le ɖoɖoezizi me hebia Yehowa be wòalém ɖe te le nye nuxaxa la me. Eye ewɔe nam!” Elaine ƒe lãmea te kaka ɖe eme, eye eteƒe medidi o eƒe lãmevea gɔ̃ hã tɔ.\nHamemegãwo koŋ ate ŋu atsɔ tufafa adze xɔlɔ̃ ahosi siwo le nu xam. Hamemegãwo ate ŋu akpe ɖe wo ŋu be woate ɖe Yehowa ŋu kplikplikpli to kpekpe ɖe wo ŋu le gbɔgbɔ me kple akɔfafa na wo edziedzi le ŋuɖɔɖɔɖo kple nugɔmesese me eɖanye dodokpɔ kawo me tom wole o. Afisi wòahiã le la, hamemegãwo ate ŋu akpe ɖe wo ŋu le ɖoɖowɔwɔ ɖe woƒe ŋutilãmekpekpeɖeŋu nana hã ŋu. Hamemegã senugɔme siawo siwo ame ƒe nu wɔa nublanui na va nyea “sitsoƒe tso ya nu” vavã.—Yesaya 32:2; Dɔwɔwɔwo 6:1-3.\nAkɔfafa Mavɔ tso Anyigbaa ƒe Fia Yeyea Gbɔ\nAmesi kpɔkpɔ do dzidzɔ na nyagã Hana anye ƒe akpe evee nye esi va yi la va zu Mawu ƒe Dziƒofiaɖuƒea ƒe Mesia Fia. Eteƒe madidi o dziɖuɖu sia aɖe nusiwo katã hea konyifafa kple ku vɛ la ɖa. Nyaɖeɖefia 21:3, 4 gblɔ le esia ŋu be: “Kpɔ ɖa, Mawu ƒe agbadɔ la le amewo gbɔ, . . . Eye Mawu latutu aɖatsi sia aɖatsi ɖa le woƒe ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o; elabena nu gbãtɔwo nu va yi.” Ède dzesii be ‘ameƒomea’ ŋue nya sia ku ɖoa? Ẽ, woaɖe amegbetɔwo tso ku kple konyifafa kpakple ɣlidodo siwo katã wòhena vɛ la me.\nGake nyanyui si gavivi wu kura hã li! Biblia do ŋugbe be woafɔ ame kukuwo ɖe tsitre. “Gaƒoƒo gbɔna, le esi me amesiwo katã le yɔdowo me la, woase [Yesu ƒe] gbe; eye . . . woado go.” (Yohanes 5:28, 29) Abe alesi wònɔ le Lazaro, amesi Yesu fɔ tso ame kukuwo dome, gome ene la, woanye amegbetɔwo ne wofɔ wo, menye gbɔgbɔmenuwɔwɔwo o. (Yohanes 11:43, 44) Amesiwo ‘awɔ nu nyuiwo’ le esia megbe la ava zu amegbetɔ deblibowo eye woa ŋutɔwo woakpɔ gome le dzikpɔkpɔ si Yehowa ana abe fofo ene me ne ‘eʋu eƒe asi me hetsɔ nu gbagbewo katã ƒe nudidi ɖi ƒo na woe.’—Psalmo 145:16.\nAmesiwo ƒe lɔlɔ̃tɔwo ku eye woxɔ mɔkpɔkpɔ sẽŋu sia dzi se la kpɔnɛ be enye akɔfafa gã aɖe tsoƒe na yewo. (Tesalonikatɔwo I, 4:13) Eyata ne ahosie nènye la, ‘nɔ gbedodoɖa dzi madzudzɔmadzudzɔe’ nànɔ akɔfafa kple kpekpeɖeŋu si nèhiã atsɔ anɔ te ɖe wò agbanɔamedzi vovovoawo nui la biam. (Tesalonikatɔwo I, 5:17; Petro I, 5:7) Eye di ɣeyiɣi nàtsɔ axlẽ Mawu ƒe Nya gbesiagbe ale be Mawu ƒe tamesusuwo nate ŋu afa akɔ wò. Ne èwɔ nusiawo la, wò ŋutɔ akpɔe be Yehowa ate ŋu akpe ɖe ŋuwò be ŋutifafa nasu asiwò, metsɔ le dodokpɔ kple kuxi siwo katã wò ahosinyenye ahe va dziwòe me o.\nKpekpe ɖe ame ŋu fia be míada asɔ le nusi nye ame ŋutɔ ƒe nya kple esi me míadi be míana kpekpeɖeŋu le ne ehiã la me\nMawu yra ahosi tsitsi Hana\nƉoe Ɖe Amewo Ɖoe Ɖe Amewo Kpekpeɖeŋunana Ahosiwo le Woƒe Xaxawo Me\nw01 5/1 axa 4-7\nAlesi Ahosinyenye Kpɔ Ŋusẽ Ðe Nyɔnu Eve Dzii\nKpɔ Dzidzɔ Kple Dzidzɔ Mawu La\nYi Edzi Nànɔ Dzidzɔ Kpɔm Le Yehowa Ƒe Subɔsubɔdɔa Me\nWokɔ Mawu ƒe Ŋkɔ Ŋuti tso Ðiƒoƒo Me\nGbɔgbɔyɔyɔ Kple Gbɔgbɔmemenyenye Vavãtɔ Didi\nŊgɔyiyi Alesi Yehowa Dii Ye Nye Míaƒe Ŋusẽ Kple Dzidzɔ\nBiblia la Babla Ðekae\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 2001\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA May 2001\nGBETAKPƆXƆ—TATA SI MÍESRƆ̃NA May 2001


“[Dzɔdzɔetɔwo] ƒe xɔname tso Yehowa gbɔ, eya nye sitsoƒe na wo le hiãɣi.”—PSALMO 37:39.\n1, 2. (a) Gbe kae Yesu do ɖa ɖe eƒe nusrɔ̃lawo ta? (b) Nukae nye Mawu ƒe lɔlɔ̃nu na eƒe amewo?\nŊUSẼKATÃTƆE Yehowa nye. Ŋusẽ le esi be wòakpɔ esubɔla wɔnuteƒewo ta le mɔ ɖesiaɖe si wòdi nu. Ate ŋu aɖe eƒe amewo adzoe le ame bubuwo dome le xexeame ahana woanɔ teƒe aɖe si le dedie si ŋutifafa le gɔ̃ hã. Gake Yesu do gbe ɖa na Fofoa si le dziƒo tso eƒe nusrɔ̃lawo ŋu be: “Nyemele biabiam be, naɖe wo tso xexeame o, ke boŋ bena, nadzra wo ɖo tso vɔ̃ɖitɔ la si me.”—Yohanes 17:15.\n2 Yehowa tiae be yemaɖe mí ɖa “tso xexeame o.” Ðe ema teƒe la, edi be míanɔ amewo dome le xexeame ale be míaɖe gbeƒã yeƒe mɔkpɔkpɔ kple akɔfafa gbedasia na amewo. (Romatɔwo 10:13-15) Gake abe alesi Yesu ƒe gbedodoɖaa ɖee fia ene la, esi míele xexeame ta la, míele “vɔ̃ɖitɔ la” ƒe ŋusẽkpɔɖeamedzi te. Amegbetɔ tomaɖolawo kple gbɔgbɔmeŋusẽ vɔ̃ɖiwo doa vevesese kple nuxaxa geɖe na ame, eye Kristotɔwo meto le fukpekpewo me o.—Petro I, 5:9.\n3. Nyateƒenya kawoe Yehowa subɔla wɔnuteƒewo gɔ̃ hã dzea ŋgɔe, gake akɔfafa kae míekpɔ le Mawu ƒe Nya la me?\n3 Ne tetekpɔ siawo le mía dzi vam la, esɔ le dzɔdzɔme nu be dzi naɖe le mía ƒo ɣeaɖewoɣi. (Lododowo 24:10) Nuteƒewɔla siwo to fukpekpewo me ƒe nuŋlɔɖi geɖe le Biblia me. Hakpala la dzi ha be: “Ame dzɔdzɔe ƒe fukpekpewo sɔ gbɔ, ke Yehowa ɖenɛ tsoa wo katã me.” (Psalmo 34:20) Ẽ, nu manyomanyowo ɖea fu na “ame dzɔdzɔe.” Abe hakpala Dawid ene la, ‘míagbɔdzɔ eye míaƒe lãme agbã gudugudu’ kura gɔ̃ hã ɣeaɖewoɣi. (Psalmo 38:9) Ke hã, efaa akɔ na ame be woanyae be “Yehowa tsɔ ɖe amesiwo ƒe dzi gbã gudugudu la gbɔ, eye wòxɔna na amesiwo ƒe gbɔgbɔ woƒo ƒu anyi.”—Psalmo 34:19; 94:19.\n4, 5. (a) Abe alesi wòdze le Lododowo 18:10 ene la, nukae wòle be míawɔ be Mawu nakpɔ mía ta? (b) Afɔ kawo koŋue míate ŋu aɖe be Mawu nakpe ɖe mía ŋu?\n4 Abe alesi Yesu biae le gbedodoɖa la me ene la, Yehowa kpɔa mía ta. Eyae nye ‘míaƒe sitsoƒe le hiãɣi.’ (Psalmo 37:39) Lododowo ƒe agbalẽa hã gblɔ nya ma tɔgbe ke, be: “Yehowa ƒe ŋkɔ enye mɔ̃ sesẽ; afima ame dzɔdzɔe la sina yina, eye wònɔa dedie.” (Lododowo 18:10) Mawunyakpukpui sia ɖe nyateƒenya vevi aɖe fia le alesi Yehowa tsɔa ɖe le eme na eƒe nuwɔwɔwoe ŋu. Mawu kpɔa ame dzɔdzɔe siwo dinɛ vevie la ta etɔxɛ, abe ɖe míele sisim ava be ɖe xɔ sesẽ aɖe me ene.\n5 Ne míedo go kuxi ɖefunamewo la, aleke míadi takpɔkpɔ le Yehowa gbɔe? Mina míadzro afɔ vevi etɔ̃ siwo míate ŋu aɖe be Yehowa nakpe ɖe mía ŋu la me. Gbã, ele be míado gbe ɖa na mía Fofo si le dziƒo la. Evelia, ele be míawɔ ɖe eƒe gbɔgbɔ kɔkɔea ƒe mɔfiafia dzi. Eye etɔ̃lia, ele be míawɔ ɖe ɖoɖo si Yehowa wɔ dzi ɖokuibɔbɔtɔe to hadede kple hati Kristotɔ siwo ate ŋu ana míaƒe fukpekpea dzi naɖe akpɔtɔ la dzi.\nŊusẽ si le Gbedodoɖa Ŋu\n6. Aleke Kristotɔ vavãwo bua gbedodoɖae?\n6 Lãmesẽnyawo gbɔ kpɔla aɖewo biana tsoa amesiwo lé blanui alo nu te ɖe wo dzi la si be woado gbe ɖa atsɔ akpɔ egbɔe. Togbɔ be anɔ eme be ŋugbledede ɣeyiɣi kpui aɖe abe gbe domee wole ɖa ene ate ŋu aɖe nuteɖeamedzi dzi akpɔtɔ hã la, dzɔdzɔme gbeɖiɖi aɖewo, alo kura gɔ̃ hã dzime hehe na ame hã ate ŋu aɖe nuxaxa dzi akpɔtɔ. Kristotɔ vavãwo metsɔa gbedodoɖa nu tsɛ to ebubu abe susumetike ko wònye ene o. Míebua gbedodoɖa be enye nuƒoƒo bubutɔe kple Wɔla la. Gbedodoɖa bia kuku ɖe Mawu ŋu bliboe kple kaka ɖe eyama dzi. Ẽ, gbedodoɖa nye míaƒe tadedeagu ƒe akpa aɖe.\n7. Nukae wòfia be míado gbe ɖa kakaɖedzitɔe, eye aleke gbedodoɖa siawo tɔgbe kpena ɖe mía ŋu míenɔa te ɖe fukpekpewo nui?\n7 Ele be míaƒe gbedodoɖawo naɖee afia be míeka ɖe Yehowa dzi, alo míeɖoa ŋu ɖe eyama ŋu. Apostolo Yohanes ŋlɔ be: “Dzideƒo, si le mía si le egbɔ la, enye esi bena, ne míebia nane le eƒe lɔlɔ̃nu la, aɖo to mí.” (Yohanes I, 5:14) Yehowa, Nuwokatãtaƒola, kple Mawu vavã ŋusẽkatãtɔ ɖeka kolia la ɖoa to gbe siwo esubɔlawo dona ɖa nɛ kutrikukutɔe la etɔxɛ. Enyanya be mía Mawu lɔlɔ̃tɔ la ɖoa to mí ne míegblɔ míaƒe dzimaɖitsitsiwo kple kuxiwo nɛ ɖeɖe dzaa faa akɔ na mí.—Filipitɔwo 4:6.\n8. Nukatae mele be ŋu nakpe Kristotɔ wɔnuteƒewo alo woase le wo ɖokui me be yewomedze o ne wole gbe dom ɖa na Yehowa?\n8 Mele be ŋu nakpe Kristotɔ wɔnuteƒewo, woase le wo ɖokui me be yewomedze o, alo ado kpo kaka ɖe Yehowa dzi gbeɖe ne wole gbe dom ɖa nɛ o. Ele eme be ne míedo dziku ɖe mía ɖokuiwo ŋu alo kuxiwo sɔ gbɔ le mía dzi la, madzro mí be míado gbe ɖa na Yehowa o. Le ɣeyiɣi siawo me la, anyo be míaɖo ŋku edzi be Yehowa “[kpɔa] nublanui na eƒe hiãtɔwo” eye be “[efaa] akɔ na ame bɔbɔɖeanyiwo.” (Yesaya 49:13; Korintotɔwo II, 7:6) Ɣeyiɣi si me míele xaxawo kple nɔnɔme sesẽwo me tom koŋ ye wòle be míatrɔ ɖe mía Fofo si le dziƒo la ŋu kple kakaɖedzi be atso mí axɔ.\n9. Akpa kae xɔse wɔna le gbedodoɖa na Mawu me?\n9 Be gbedodoɖa ƒe mɔnukpɔkpɔ la naɖe vi na mí bliboe la, ele be xɔse vavã nanɔ mía si. Biblia gblɔ be “ele be, amesi ke tena va Mawu gbɔ la, naxɔ ase be, Mawu li, eye wònye teƒeɖola na amesiwo dinɛ vevie.” (Hebritɔwo 11:6) Xɔse bia nu geɖe wu lɔlɔ̃ ɖe edzi be ‘Mawu li ko.’ Xɔse vavã bia be woaka ɖe edzi vevie be ŋutete le Mawu si eye be edi be yeaɖo eteƒe na mí ne míeɖo to ye. “Yehowa ƒe ŋkuwo le ame dzɔdzɔewo ŋu, eye eƒe towo le woƒe kukuɖeɖe ŋu.” (Petro I, 3:12) Enyanya ɣesiaɣi be Yehowa tsɔ ɖe le eme na mí na gɔmesese tɔxɛ nɔa míaƒe gbedodoɖawo ŋu.\n10. Ne míedi be Yehowa nalé be na mí le gbɔgbɔ me la, ekema aleke wòle be míaƒe gbedodoɖawo nanɔ?\n10 Yehowa ɖoa to míaƒe gbedodoɖawo ne míedo wo ɖa tso dzi blibo me. Hakpala la ŋlɔ be: “Meyɔ wò tso dzi blibo me, Yehowa, ɖo tom.” (Psalmo 119:145) Míaƒe gbedodoɖawo menye kɔnu dzro aɖe ko alo esi míawɔ kple dzimevesusu abe alesi wòle le subɔsubɔha geɖe me ene o. Ne míele gbe dom ɖa na Yehowa tso “dzi blibo,” me la, gɔmesese kple taɖodzinu nɔa míaƒe nyawo ŋu. Ne míedo gbe ɖa vevie alea vɔ la, míekpɔa gbɔdzɔe si dona tsoa míaƒe “nyawo [dodro] ɖe Yehowa dzi” me. Abe alesi Biblia do ŋugbe ene la, ‘eya ŋutɔ akpɔ mía ta.’—Psalmo 55:23; Petro I, 5:6, 7.\nMawu ƒe Gbɔgbɔa Kpena Ðe Mía Ŋu\n11. Ne ‘míeyi edzi le’ Yehowa ƒe kpekpeɖeŋu ‘biam’ la, mɔ siwo dzi wòɖoa eŋu na mí toe dometɔ ɖeka enye ka?\n11 Menye Gbedodoɖasela koe Yehowa nye o, ke enye wo ŋu Ðola hã. (Psalmo 65:3) Dawid ŋlɔ be: “Mayɔ wò le nye xaxagbe, elabena àɖo tom.” (Psalmo 86:7) Esia tae Yesu de dzi ƒo na eƒe nusrɔ̃lawo be ‘woanɔ’ Yehowa ƒe kpekpeɖeŋu ‘biabia dzi’ elabena “Fofo, si le dziƒo la [ana] Gbɔgbɔ kɔkɔe amesiwo bianɛ la.” (Luka 11:9-13) Ẽ, Mawu ƒe dɔwɔŋusẽa kpena ɖe eƒe amewo ŋu alo faa akɔ na wo.—Yohanes 14:16.\n12. Aleke Mawu ƒe gbɔgbɔa ate ŋu akpe ɖe mía ŋu ne edze abe kuxiwo wu tsɔtsɔ na mí ene?\n12 Ne míedze ŋgɔ tetekpɔwo kura gɔ̃ hã la, Mawu ƒe gbɔgbɔa ate ŋu ana ‘ŋusẽ si gbɔ dzɔdzɔmetɔ ŋu’ la mí. (Korintotɔwo II, 4:7) Apostolo Paulo si do dzi le nuteɖeamedzi geɖe me la gblɔ kple kakaɖedzi be: “Metea ŋu wɔa nuwo katã le . . . amesi doa ŋusẽm la me.” (Filipitɔwo 4:13) Nenema kee Kristotɔ siwo li egbea dometɔ geɖe se le wo ɖokui me be ŋusẽ ɖo yewo ŋu le gbɔgbɔ kple seselelãme me wònye nusiwo yewobia le gbedodoɖa me la ŋuɖoɖo. Zi geɖe la, kuxi ɖefunamewo megawua tsɔtsɔ na mí ne míexɔ Mawu ƒe gbɔgbɔa ƒe kpekpeɖeŋu o. Le ŋusẽ sia si Mawu nana ta la, míate ŋu agblɔ abe apostolo la ene, be: “Womimi mí ɖo le go sia go me, gake gbɔgbɔtsixe metsi mía ƒo o; míetsi dzodzodzoe, gake míebu ŋuɖoɖo keŋ o; woti mía yome, gake womegblẽ mí ɖi o; woxlã mí ɖe anyi, gake wometsrɔ̃ mí o.”—Korintotɔwo II, 4:8, 9.\n13, 14. (a) Aleke Yehowa ɖee fia be yenye míaƒe sitsoƒe to eƒe Nya si woŋlɔ la dzi? (b) Aleke Biblia ƒe gɔmeɖosewo dzi wɔwɔ kpe ɖe wò ŋutɔ ŋuwòe?\n13 Gbɔgbɔ kɔkɔea hãe ʋã amewo woŋlɔ Mawu ƒe Nya hekpɔ eta hena míaƒe viɖe. Aleke Yehowa ɖee fia be yenye míaƒe sitsoƒe le hiãɣi le eƒe Nya la me? Mɔ ɖekae nye to nunya vavã kple tamebubu ŋutete nana mí dzi. (Lododowo 3:21-24) Biblia naa hehe míaƒe tamesusu ŋutetewo henaa míete ŋu dzia míaƒe tamebubu ŋutete ɖe edzi. (Romatɔwo 12:1) Ne míexlẽa Mawu ƒe Nya hesrɔ̃nɛ edziedzi, eye míetsɔa eƒe nyawo wɔa dɔe la, ‘sidzenu siwo wona hehee be woade vovototo nyui kple vɔ̃ me’ ate ŋu asu mía si. (Hebritɔwo 5:14) Ðewohĩ wò ŋutɔ nèkpɔ alesi Biblia ƒe gɔmeɖosewo kpe ɖe ŋuwò nèwɔ nyametsotso nyuiwo esi kuxi aɖewo va dziwò. Biblia naa mí nunya si kpena ɖe mía ŋu míekena ɖe kuxi ɖefunamewo gbɔ kpɔnu nyuiwo ŋu.—Lododowo 1:4.\n14 Mawu ƒe Nya la ganaa ŋusẽtsoƒe bubu aɖe mí—esiae nye xɔxɔmɔkpɔkpɔ la. (Romatɔwo 15:4) Biblia gblɔ na mí be nu vɔ̃ɖiwo mayi edzi anɔ dzɔdzɔm ɖaa o. Ɣeyiɣi aɖe ƒe fu koe xaxa ɖesiaɖe si me tom míele la nye. (Korintotɔwo II, 4:16-18) “Agbe mavɔ ƒe mɔkpɔkpɔ . . . si Mawu, amesi meka aʋatso o la, do ŋugbe, hafi ɣeyiɣi mavɔmavɔwo dze gɔme” la le mía si. (Tito 1:2) Ne mɔkpɔkpɔ ma doa dzidzɔ na mí, eye míenya etsɔme wɔnuku si ŋugbe Yehowa do la, míate ŋu ado dzi le xaxa me.—Romatɔwo 12:12; Tesalonikatɔwo I, 1:3.\nHamea—Enye Mawu ƒe Lɔlɔ̃ Ðeɖefia\n15. Aleke Kristotɔwo ate ŋu akpe ɖe wo nɔewo ŋui?\n15 Ðoɖo bubu si Yehowa wɔ si ate ŋu akpe ɖe mía ŋu le hiãɣie nye ha siwo míedena le Kristo-hamea me. Biblia gblɔ be: “Xɔlɔ̃ lɔ̃a ame ɣesiaɣi, eye wòtrɔna dzɔa ame nɔvi le hiã me.” (Lododowo 17:17) Mawu ƒe Nya la de dzi ƒo na hamea me tɔwo katã be woade bubu wo nɔewo ŋu ahalɔ̃ wo nɔewo. (Romatɔwo 12:10) Apostolo Paulo ŋlɔ be: “Ame aɖeke nagadi ye ŋutɔ tɔ o, ke nusi nye ame bubu tɔ la boŋ.” (Korintotɔwo I, 10:24) Ne nɔnɔme sia le mía si la, akpe ɖe mía ŋu míaƒe susu nanɔ ame bubuwo ƒe nuhiahiãwo ŋu tsɔ wu be wòanɔ mía ŋutɔwo míaƒe dodokpɔwo ŋu. Ne míetsɔ mía ɖokui na ɖe ame bubuwo ta la, menye ɖekoe míakpe ɖe wo ŋu o, ke dzi adzɔ mía ŋutɔwo hã eye míaƒe dzi adze eme si awɔe be mía ŋutɔwo míaƒe agba anya tsɔ na mí wu.—Dɔwɔwɔwo 20:35.\n16. Aleke Kristotɔ ɖesiaɖe ate ŋu anye dzideƒotsoƒee?\n16 Gbɔgbɔ me nɔviŋutsu kple nɔvinyɔnu tsitsiwo ate ŋu awɔ akpa vevi aɖe le ŋusẽdodo ame bubuwo me. Be woate ŋu awɔ esia la, ele be woanye amesiwo ŋu amewo te ŋu tena ɖo bɔbɔe eye wodina be yewoakpe ɖe amewo ŋu. (Korintotɔwo II, 6:11-13) Hamea kpɔa viɖe geɖe ne amesiame dia ɣeyiɣi kafua sɔhɛwo, doa ŋusẽ ame yeyewo, hedea dzi ƒo na amesiwo lé blanui. (Romatɔwo 15:7) Nɔvilɔlɔ̃ akpe ɖe mía ŋu hã be míatsri nazãbubu ɖe mía nɔewo ŋu. Mele be míanɔ nya ta ƒom kabakaba be kuxi siwo mía nɔviwo ado goe la fia be wogbɔdzɔ le gbɔgbɔ me o. Esɔ be Paulo xlɔ̃ nu Kristotɔwo be “mifa akɔ na dzikatsoƒoetɔwo.” (Tesalonikatɔwo I, 5:14) Biblia ɖee fia be Kristotɔ wɔnuteƒewo gɔ̃ hã doa go xaxawo.—Dɔwɔwɔwo 14:15.\n17. Mɔnukpɔkpɔ kawoe le mía si be míado ŋusẽ kadodo si le Kristotɔwo ƒe nɔviwo ƒe habɔbɔa me?\n17 Kristotɔwo ƒe kpekpewo naa mɔnukpɔkpɔ nyui aɖe mí be míafa akɔ na mía nɔewo ahade dzi ƒo na mía nɔewo. (Hebritɔwo 10:24, 25) Menye hame ƒe kpekpewo me koe nuwɔwɔ kple ame nɔewo lɔlɔ̃tɔe alea yia edzi le o. Ke boŋ Mawu ƒe amewo dia mɔnukpɔkpɔwo dea ha nyuiwo ɣeaɖewoɣi. Ne nɔnɔme sesẽwo do mo ɖa la, míanɔ klalo be míakpe ɖe mía nɔewo ŋu elabena xɔlɔ̃wɔwɔ ƒe kadodo sẽŋuwo le mía dome xoxo. Apostolo Paulo ŋlɔ be: “Mamã aɖeke naganɔ ŋutilã me o, ke ŋutinuwo nalé be na wo nɔewo sɔsɔe boŋ. Eye ne ŋutinu ɖeka le fu kpem la, ŋutinuwo katã kpea fu nɛ ti, eye ne wode bubu ŋutinu ɖeka ŋu la, ŋutinuwo katã kpɔa dzidzɔ nɛ ti.”—Korintotɔwo I, 12:25, 26.\n18. Nɔnɔme kae wòle be míatsri ne dzi ɖe le mía ƒo?\n18 Ɣeaɖewoɣi la, dzi aɖe le mía ƒo ale gbegbe be míadi be míade ha kple hati Kristotɔwo o. Ele be míawɔ avu atsi tre ɖe seselelãme ma ŋu ale be míagana akɔfafa kple kpekpeɖeŋu si haxɔsetɔwo ate ŋu ana mí la nato mía ŋu o. Biblia xlɔ̃ nu mí be: “Amesi ɖe eɖokui ɖe aga le eya ŋutɔ ƒe dzodzro yome dim la, etsia tre ɖe nunyanyawo katã ŋu.” (Lododowo 18:1) Mía nɔviŋutsuwo kple nɔvinyɔnuwo nye Mawu ƒe beléle na mí ɖeɖefia. Ne míekpɔ ɖoɖo ma si me lɔlɔ̃ le dze sii la, míakpɔ gbɔdzɔe le hiãɣiwo.\nSusu Nyui Nenɔ Asiwò\n19, 20. Aleke Ŋɔŋlɔawo kpena ɖe mía ŋu míetsria susu gbegblẽwo bubu?\n19 Ne dzi ɖe le ƒowò alo nèlé blanui la, anɔ bɔbɔe be nànɔ susu gbegblẽwo ŋu bum. Le kpɔɖeŋu me, ne ame aɖewo le nɔnɔme sesẽwo me tom la, wova tea ɖikeke le woa ŋutɔwo ƒe gbɔgbɔmenyenye ŋu, heƒoa nya ta be esi Mawu mekpɔ ŋudzedze ɖe yewo ŋu o tae yewole fu kpem ɖo. Gake ɖo ŋku edzi be Yehowa metea ame aɖeke kpɔna kple “nuvɔ̃ o.” (Yakobo 1:13) Biblia gblɔ be: “[Mawu] mewɔa fu ame, eye medoa nuxaxa na amegbetɔviwo le dzidzɔ teƒe o.” (Konyifahawo 3:33) Ðe ema teƒe la, etena ɖe Yehowa dzi ŋutɔ ne esubɔlawo le fu kpem.—Yesaya 63:8, 9; Zaxarya 2:12.\n20 Yehowa nye “dɔmetɔtrɔ Fofo kple akɔfafawo katã ƒe Mawu.” (Korintotɔwo II, 1:3) Eléa be na mí, eye ado mí ɖe dzi le ɣeyiɣi si sɔ dzi. (Petro I, 5:6, 7) Ŋkuɖoɖo edzi na mía ɖokui ɣesiaɣi be Mawu lɔ̃ mí akpe ɖe mía ŋu míalé dzi ɖe ƒo, ahakpɔ dzidzɔ gɔ̃ hã. Yakobo ŋlɔ be: “Nɔvinyewo, ne miege ɖe tetekpɔ bubu ƒomeviwo me la, mibui dzidzɔ sɔŋ.” (Yakobo 1:2) Nukatae? Eɖo eŋu be: “Elabena ne eva li ke la, akpɔ agbefiakuku, si ŋugbe Aƒetɔ la do na amesiwo lɔ̃nɛ la.”—Yakobo 1:12.\n21. Eɖanye kuxi kawoe míedze ŋgɔe o, kakaɖedzi kae Mawu na amesiwo awɔ nuteƒe nɛ?\n21 Abe alesi Yesu xlɔ̃ nu míi ene la, míakpɔ xaxa le xexeame. (Yohanes 16:33) Gake Biblia do ŋugbe be “xaxa alo yometiti alo dɔwuame alo amamanɔnɔ alo ŋɔdzidodo” mama mí ɖa tso lɔlɔ̃ si le mía si na Yehowa kple lɔlɔ̃ si le mía si na Via gbɔ o. (Romatɔwo 8:35, 39) Aleke gbegbe wòfa akɔ na míi enye esi be míanyae be ɣeyiɣi kpui aɖe koe fukpekpe ɖesiaɖe si ava mía dzi la anɔ anyi! Ke esi míele amegbetɔwo ƒe fukpekpewo ƒe nuwuwu lalam la, mía Fofo lɔlɔ̃tɔ Yehowa kpɔa mía ta. Ne míesii tso la, aɖee fia mí be yenye “mɔ̃ sesẽ na hiãtɔwo, [yenye] mɔ̃ sesẽ le xaxaɣiwo me.”—Psalmo 9:10.\n• Nukae wòle be Kristotɔwo nakpɔ mɔ na esi wole xexe vɔ̃ɖi sia me?\n• Aleke gbedodoɖa vevie doa ŋusẽ mí ne míedze ŋgɔ tetekpɔwo?\n• Aleke Mawu ƒe gbɔgbɔa kpena ɖe mía ŋui?\n• Nukae míate ŋu awɔ akpe ɖe mía nɔewo ŋu?\nEle be míasi Yehowa atso abe ɖe míele sisim yina mɔ̃ sesẽ aɖe me ene\nGbɔgbɔmemetsitsiwo wɔa mɔnukpɔkpɔ ɖesiaɖe ŋudɔ kafua ame bubuwo hedea dzi ƒo na wo\nƉoe Ɖe Amewo Ɖoe Ɖe Amewo Yehowa, Míaƒe ‘Sitsoƒe Le Hiãɣi’\nw04 8/15 axa 17-21


GBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Turkish Twi Ukrainian Vietnamese Xhosa Zulu\nAFI kae ke tsona? Etsoa teƒe geɖewo. Gake ketsoƒe si ŋu woƒo nu tsoe le nyati sia me la awɔ nuku na wò. Enye ƒumelã si tua adzawo wozua ke, eye woyɔa ƒumelã sia be eha.\nEhawo nɔa atsiaƒu siwo le anyigba xɔdzɔwo dzi me le xexea me godoo. Ne ƒumelã siawo mi adza siwo wotugu la, woɖea nuɖuɖu suesuewo le wo me, eye wotua susɔea wòzua kewɔ. Be ehawo nate ŋu awɔ esia la, wozãa woƒe aɖu sesẽawo kple woƒe glã sesẽ siwo le abe xe ƒe dɔ ene. Ƒumelã sia ƒomevi aɖewo tea ŋu nɔa agbe ƒe 20 sɔŋ, evɔ aɖuwo metuna le nu me na wo o.\nLe go aɖewo me la, ne eha ɖu adzawo la, etua wo wozua ke eye ke si wòwɔna la sɔa gbɔ wu ketsoƒe bubuwo katã tɔ. Numekula aɖewo bu akɔnta be ewɔa ke si ade kilogram alafa ɖeka ƒe sia ƒe.\nEha gawɔa dɔ vevi bubu. Eɖua adza kuku kple gbe wuwlui geɖewo eye esia nana be adzakpowo me kɔna keŋkeŋ. Esi ehawo ɖua nu siawo tae adzakpowo nɔa nɔnɔme nyui me. Afi si ehawo kple ƒumelã bubu siwo ɖua gbe wuwlui kple ƒumegbe siwo vuna tsyɔa adzakpowo dzi mele o la, adzakpoawo dome gblẽna. Agbalẽ aɖe (Reef Life) gblɔ be: “Ame aɖewo gblɔ be ne ƒumelã siwo ɖua gbe meli o la, anye ne adzakpowo manɔ abe ale si wole fifia ene o.”\nEhiã be ehawo naɖi ɖe eme nyuie le zã me hafi ate ŋu awɔ dɔ mawo gbegbe le ŋkeke me, eye ehawo gato vovo le go sia hã me. Adzakpowo me nɔnɔ le zã me nye afɔku gã aɖe, elabe ƒumelã lénuwo dona ɣemaɣi. Zi geɖe la, ehawo bena ɖe adzakpowo te hafi dɔa alɔ̃, gake ema mekpɔa wo ta tso agblolui dɔwuiwo si me ɣesiaɣi o.\nEya ta ehawo tsyɔa nane si le abe avɔ falɛfalɛ ene le zã me. Wotua nu sia tso woƒe nu me tsɔ tsyɔa wo ɖokuiwo ale be wòakpɔ wo ta. Enyea nu drɔyidrɔyi ɣi aɖe si le abe anyimlɔwu ene. Ƒumelãŋutinunyalawo xɔe se be nu sia kpɔa wo ta tso ƒumelã lénuwo si me.\nEha nye lã siwo nya kpɔ wu le adzakpowo me siwo dzena amewo kpɔna bɔbɔe la dometɔ ɖeka. Ehatsuviwo kple ehanɔviwo siaa nɔa amadede nyakpɔ vovovowo me, eye amadede siawo trɔna ne wotsi. Gawu la, ehawo tsɔa afi siwo womeɖea lã le edziedzi o la wɔa wo nɔƒewo koŋ. Eya ta ehawo nye lã siwo wotea ŋu kpɔna bɔbɔe wu.\nNe ame siwo srɔ̃a nu tso adzakpowo ŋu te ɖe ehawo ŋu le wo kpɔm hele ale si wole adzawo ɖumee sem la, wo dometɔ ʋɛ aɖewo koe ate ŋu aŋlɔ nukpɔkpɔ wɔdɔɖeamedzi ma be. Eye ne ehawo le atsyɔ̃ɖoɖo me va le yiyim la, wonana adzakpowo me nɔa kɔkɔe na nu gbagbe siwo nɔa adzakpowo me kple amegbetɔwo siaa.\nNYA VEVI AÐEWO KU ÐE EHA ŊU\nEha ƒomevi 80 ye li, wonɔa adzakpo siwo le nuto xɔdzowo ƒe atsiaƒuwo me la me. Ehawo tea ŋu didina sentimeta 50 va se ɖe 100.


Nu Ka Tae Biblia Gɔmeɖeɖe Vovovowoe Li?\nGBE BUBU Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Welsh Xhosa Yoruba Zande Zulu\nNu ka tae Biblia gɔmeɖeɖe vovovowoe li egbea? Ðe nèbua Biblia gɔmeɖeɖe yeyewo be woakpe ɖe ye ŋu yease Biblia gɔme loo alo woana yeatɔtɔ boŋua? Ne ènya ame siwo ɖe egɔme kple nu si tae woɖe egɔme la, akpe ɖe ŋuwò nàɖo nya ma ŋu.\nGake gbãa, ame kae nye Biblia ŋlɔla, eye ɣekaɣie woŋlɔe?\nWoma Biblia ɖe akpa eve me. “Mawu ƒe nya kɔkɔeawo” ye le akpa gbãtɔ si nye agbalẽ 39 la me. (Romatɔwo 3:2) Mawu ƒe gbɔgbɔe ʋã ŋutsu nuteƒewɔlawo woŋlɔ agbalẽ siawo le ɣeyiɣi ƒe didime si nye ƒe 1,100 lɔƒo, eye wodze eŋɔŋlɔ gɔme tso ƒe 1513 Do Ŋgɔ Na Yesu (D.Y.), eye wowu enu le ƒe 443 D.Y. megbe lɔƒo. Hebrigbe koŋ mee woŋlɔe ɖo, eya ta míeyɔa akpa sia be Hebri Ŋɔŋlɔawo, si ame geɖe yɔna be Nubabla Xoxo.\nAgbalẽ 27 ye le akpa evelia me, eye “Mawu ƒe nya” ye le esia hã me. (1 Tesalonikatɔwo 2:13) Mawu ƒe gbɔgbɔe ʋã Yesu Kristo ƒe nusrɔ̃la wɔnuteƒewo wotsɔ ƒe 60 lɔƒo ŋlɔ agbalẽ siawo tso ƒe 41 Kristotɔwo Ŋɔli (K.Ŋ.) lɔƒo va ɖo ƒe 98 K.Ŋ., eye ɣeyiɣi si wotsɔ ŋlɔe la le kpuie wu gbãtɔ. Helagbe koŋ mee woŋlɔe ɖo, eya ta míeyɔa akpa sia be Kristotɔwo Ƒe Hela Ŋɔŋlɔawo, si ame geɖe yɔna be Nubabla Yeye.\nAgbalẽ 66 siawo siwo Mawu ƒe gbɔgbɔ ʋã amewo woŋlɔ lae ƒo ƒu nye Biblia, si nye Mawu ƒe gbedeasi si wòtsɔ na amegbetɔwo. Gake nu ka tae wogava ɖe Biblia gɔme ɖe gbegbɔgblɔ bubuwo me? Susuawo dometɔ etɔ̃e nye esiawo.\nBe wòakpe ɖe amewo ŋu woaxlẽ Biblia le wo degbe me.\nBe woaɖe vodada siwo ame siwo gbugbɔ Biblia ŋlɔ wɔ la ɖa, ale be wòasɔ kple gbe gbãtɔ siwo me woŋlɔe ɖo la.\nBe emenyawo nasɔ kple ale si wodoa gbea egbea.\nNa míade ŋugble le ale si wozã mɔnu siawo le Biblia gɔmeɖeɖe gbãtɔwo dometɔ eve me ŋu kpɔ.\nHELAGBE ME SEPTUAGINT\nAnɔ ƒe 300 do ŋgɔ na Yesu ƒe anyigba dzi vava la, Yudatɔ agbalẽnyawo dze Hebri Ŋɔŋlɔawo gɔme ɖeɖe ɖe Helagbe me. Wova yɔ Biblia gɔmeɖeɖe sia be Helagbe Me Septuagint. Nu ka tae woɖe egɔme? Be wòakpe ɖe Yudatɔ gbogbo siwo doa Helagbe wu Hebrigbe ɣemaɣi la ŋu be woaxlẽ “ŋɔŋlɔ kɔkɔeawo,” ase wo gɔme eye woawɔ ɖe edzi.—2 Timoteo 3:15.\nSeptuagint la kpe ɖe ame gbogbo siwo menye Yudatɔwo o, siwo doa Helagbe la ŋu be woanya Biblia ƒe nufiafiawo. Le mɔ ka nu? Nufialagã W. F. Howard blɔ beg: “Tso ƒe alafa gbãtɔ ƒe domedome la, eva nye Biblia si koŋ Kristo Sɔlemehawo ƒe mawunyadɔgbedelawo zã tsɔ fia nu amewo tso ƒuƒoƒe yi ƒuƒoƒe, eye ‘wonɔ kpe ɖom edzi na wo tso ŋɔŋlɔawo me be Yesue nye Mesia la.’” (Dɔwɔwɔwo 17:3, 4; 20:20) Esia nye susu ɖeka aɖe si ta eteƒe medidi hafi Yudatɔ gbogbo aɖewo, “megava kana ɖe Septuagint” la dzi o, abe ale si Biblia ŋuti nunyala F. F. Bruce gblɔe ene.\nEsi gbɔgbɔ ʋã Yesu ƒe nusrɔ̃lawo wonɔ Kristotɔwo Ƒe Hela Ŋɔŋlɔawo ŋlɔm vivivi la, wotsɔ wo kpe ɖe Septuagint la si nye Hebri Ŋɔŋlɔawo ŋu, eye wòva zu Biblia blibo si le mía si egbea.\nAnɔ ƒe 300 megbe esi wowu Biblia ŋɔŋlɔ nu la, subɔsubɔ ŋuti nunyala Jerome ɖe Biblia gɔme ɖe Latingbe me, eye wova yɔe be Latin Vulgate. Esi wònye Latingbe me Biblia geɖe li xoxo ɖe, ke nu ka tae wòhiã be woagaɖe bubu gɔme? The International Standard Bible Encyclopedia gblɔ be, “esi Jerome di be yeaɖɔ nya siwo gɔme womeɖe nyuie o, vodadawo kple nya bubu siwo mehiã o siwo wotsɔ kpe ɖe emenyawo ŋu kple nya siwo woɖe le eme ɖo tae wòwɔe ɖo.”\nJerome ɖɔ vodada mawo dometɔ geɖe ɖo. Gake esi ɣeyiɣiawo va nɔ yiyim la, sɔlemehakplɔlawo wɔ nane si va gblẽ nu ale gbegbe! Wode se be Latin Vulgate Biblia koe nye esi wòle be woazã, eye wowɔ esia ƒe gbogbo aɖewo! Le esi Vulgate la nakpe ɖe amewo ŋu woase Biblia gɔme teƒe la, mekpe ɖe amewo ŋu o, elabena ame akpa gãtɔ mese Latingbe kura o.\nBIBLIA GƆMEÐEÐE YEYEWO VA BƆ\nLe ɣeyiɣi mawo katã me la, amewo nɔ Biblia gɔme ɖem ɖe gbe bubuwo me. Esia dometɔ ɖekae nye Syriac Peshitta si gɔme woɖe anɔ ƒe alafa atɔ̃lia K.Ŋ. Gake keke ƒe alafa 14 lia me ke hafi wodze agbagba na Biblia va ka amewo si le wo degbewo me.\nJohn Wycliffe, si nɔ England le ƒe alafa 14 lia me la, dze afɔ aɖe ɖeɖe gɔme be yeatsɔ akpe ɖe ame siwo metea ŋu xlẽa gbe si me Biblia nɔ ɣemaɣi o la ŋu. Edze Biblia gɔme ɖeɖe ɖe Eŋlisigbe, si nye gbe si gɔme amewo ate ŋu ase la me. Le esia megbe kpuie la, agbalẽtata ƒe mɔnu yeye si Johannes Gutenberg to vɛ na wòva nɔ bɔbɔe na Biblia ŋuti nunyalawo be woata Biblia gɔmeɖeɖe yeyewo, eye wona woɖo gbe vovovo dola siwo le Europa katã la gbɔ.\nEsi wova nɔ Biblia gɔme ɖem ɖe Eŋlisigbe me geɖe wu la, ɖeklemiɖelawo meda asi ɖe edzi be Biblia vovovo nanɔ anyi le gbegbɔgblɔ ɖeka ma ke me o. Eŋlisiawo ƒe nunɔla John Lewis si nɔ anyi le ƒe alafa 18 lia me ŋlɔ bena: “Gbegbɔgblɔ trɔna eye amewo megava sea nya aɖewo gɔme o, eya ta eva hiã be woagbugbɔ ato Biblia gɔmeɖeɖe xoxowo me ale be womenyawo nasɔ kple ale si wodoa gbea, be wòanɔ bɔbɔe na amewo be woase egɔme.”\nEgbea ele bɔbɔe na Biblia ŋu nunyalawo be woagbugbɔ Biblia gɔmeɖeɖe xoxowo me ato. Fifia wova se gbe gbãtɔ siwo me woŋlɔ Biblia ɖo gɔme wu, eye Biblia xoxotɔ siwo woŋlɔ kple asi siwo ŋu woke ɖo nyitsɔ laa la li. Esia na wòle bɔbɔe be woate ŋu anya nu siwo tututu dze le Biblia ƒe nuŋlɔɖi gbãtɔwo me la me.\nEya ta Biblia gɔmeɖeɖe yeyewo ɖea vi. Gake le nyateƒe me la, ele be míakpɔ nyuie le wo dometɔ aɖewo ŋu. * Ke hã, ne lɔlɔ̃ na Mawu ye ʋã amewo wogbugbɔ to Biblia me eye woɖe Biblia gɔmeɖeɖe yeye aɖe ɖe go la, ke woƒe dɔa aɖe vi geɖe na mí.\n^ mm. 24 Kpɔ nyati si nye “Aleke Nàwɔ Atia Biblia Gɔmeɖeɖe Nyuitɔ?” si dze le magazine sia ƒe tata si nye May 1, 2008, tɔ me.\nMAWU ƑE ŊKƆ KƆKƆE SI LE BIBLIA ME\nMawu ƒe ŋkɔa si dze le Septuagint ƒe asinuŋɔŋlɔgbalẽ aɖe dzi le Yesu ŋɔli\nŊɔŋlɔ Kɔkɔeawo—Xexe Yeye Gɔmeɖeɖe Biblia la zã Mawu ƒe ŋkɔ kɔkɔe si nye Yehowa le Hebri Ŋɔŋlɔawo kple Kristotɔwo Ƒe Hela Ŋɔŋlɔawo siaa me. Eŋlisigbe me Biblia akpa gãtɔ siwo li egbea mezã ŋkɔa o. Wozã nya “Aƒetɔ” ɖe Mawu ƒe ŋkɔa teƒe. Susuawo dometɔ ɖeka si gbegɔmeɖela aɖewo ɖe gblɔe nye be, Hebrigbe me ŋɔŋlɔdzesi ene (YHWH), siwo wotsɔ ŋlɔa Mawu ƒe ŋkɔa la medze le Helagbe me Septuagint si nye Hebri Ŋɔŋlɔawo la me o. Gake nyateƒea?\nLe ƒe alafa 20 lia ƒe domedome lɔƒo la, wova ke ɖe Septuagint xoxotɔ siwo nɔ anyi le Yesu ŋɔli la ƒe kakɛ aɖewo ŋu. Mawu ƒe ŋkɔ kɔkɔe si wotsɔ Hebri ŋɔŋlɔdzesiwo ŋlɔ la dze le wo dzi. Edze abe ame siwo gbugbɔ ŋlɔ agbalẽawo la ɖe Mawu ƒe ŋkɔ ɖa, eye wotsɔ Helagbe me nya Kyʹri·os—si nye “Aƒetɔ”—la ɖo eteƒe ene. Xexe Yeye Gɔmeɖeɖe Biblia gbugbɔ Mawu ƒe ŋkɔa de teƒe siwo wòdze le le Ŋɔŋlɔawo me la.\nÐE BIBLIA ME NYAWO TRƆA?\nYesaya Ƒe Agbalẽ Xatsaxatsa Aɖe Si Wofɔ Le Ƒu Kukua Me, si xɔ ƒe 2,000. Vovototo mele ema kple Biblia si le mía si egbea dome o\nAme siwo gbugbɔ Biblia ŋlɔ la wɔ vodadawo. Gake vodada mawo ƒe ɖeke mena Biblia me nyawo trɔ o. “Kristotɔwo ƒe nufiafia vevi aɖeke meli si ŋu wohea nya le o.”—Our Bible and the Ancient Manuscripts.\nVodada ʋɛ aɖewo koe Yudatɔ siwo gbugbɔ Biblia ŋlɔ la wɔ. “Yudatɔ agbalẽfiala siwo nɔ anyi le Kristotɔ gbãtɔwo ŋɔli gbugbɔ Hebri Biblia ŋlɔ edziedzi kple ŋuɖɔɖo blibo.”—Second Thoughts on the Dead Sea Scrolls.\nLe kpɔɖeŋu me, Yesaya ƒe agbalẽ si le Ƒu Kukua Ƒe Agbalẽxatsaxatsa siwo ŋu woke ɖo dome la tsi ƒe 1,000 wu esiwo li xoxo. Vovototo kae le ema kple esiwo le mía si egbea dome? “Ƒãa hafi wotsɔa nya aɖe kpenɛ alo ɖea ɖe le eme.”—The Book. A History of the Bible.\nEle bɔbɔe fifia be woade dzesi vodada siwo nugbugbɔŋlɔla siwo meɖɔ ŋu ɖo tututu o wɔ la, eye woaɖɔ wo ɖo. Esiawo ƒe ɖewoe nye ŋɔŋlɔdzesiwo, nyagbewo kple nyawo ƒe ƒuƒoƒo siwo woɖɔli teƒe na. “Blemagbalẽ siwo li egbea dometɔ aɖeke meli si ŋu woɖi ɖase nyui le de Nubabla Yeyea nu o.”—The Books and the Parchments.\n“Ale si vovototo boo mele Biblia me nuŋlɔɖi xoxotɔ siwo woŋlɔ ɖe aƒlagbalẽwo dzi tso Egipte ke, siwo wogbugbɔ ŋlɔ heta zi geɖe le Europa me nyawo kple esiwo le mía si egbea dome o la, wɔa dɔ ɖe xɔsetɔ dovevienuwo dzi ale gbegbe.”—The Book. A History of the Bible.\nEya ta ɖe Biblia me nyawo trɔa? Míate ŋu agblɔ kple kakaɖedzi be, ao!\nEsi wònye agbalẽ xoxoe Biblia nye ɖe, aleke míawɔ aka ɖe edzi be wokpɔ eme nyawo ta wode pɛpɛpɛ?


Yehowa Kpɔ Wo Ta Le Towo Ƒe Vɔvɔli Te | Nusɔsrɔ̃\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nESI nyɔnu aɖe do ɖe eƒe ʋɔtru nu ŋdi kanya la, ekpɔ nu bablɛ aɖe le eƒe xɔmɔnu. Etsɔe, tsa ŋku, gake mekpɔ ame aɖeke le mɔa dzi o. Ame aɖee anya dae ɖi le zã me. Eʋu nu bablɛa vie hekpɔ nu si le eme, eye wòwɔ kaba ge ɖe xɔa me hedo ʋɔa. Esia mewɔ nuku o, elabena Biblia-srɔ̃gbalẽ siwo nu dziɖuɖua de se ɖo ye le eme! Etsɔ nu bablɛa ɖo akɔta, eye wòdo gbe kpui aɖe ɖa heda akpe na Yehowa ɖe gbɔgbɔmenuɖuɖu xɔasi sia ta.\nNu siawo tɔgbi dzɔ zi geɖe le Germany le ƒe 1930-awo me. Woɖo asi Yehowa Ðasefowo ƒe dɔwo dzi le dukɔa ƒe akpa gãtɔ tso esime Nazitɔwo dze dziɖuɖu gɔme le ƒe 1933 me. Nɔviŋutsu Richard Rudolph, * si xɔ wu ƒe 100 fifia la gblɔ be: “Míeka ɖe edzi bliboe be amegbetɔ aɖeke mate ŋu axe mɔ na gbeƒãɖeɖe tso Yehowa kple eƒe ŋkɔa ŋu o. Biblia-srɔ̃gbalẽwoe nye nu vevi siwo kpena ɖe mía ŋu le míaƒe nusɔsrɔ̃ kple gbeƒãɖeɖedɔa me. Gake agbalẽawo kpɔkpɔ va sesẽ le esi woɖo asi dɔa dzi ta. Míenya ale si míayi dɔa dzii o.” Eteƒe medidi o, Richard lɔ̃ be yeana kpekpeɖeŋu le hiahiã sia gbɔ kpɔkpɔ me le mɔ wɔnuku aɖe nu. Woawɔ dɔ vevi sia le towo ƒe vɔvɔli te.—Ʋɔn. 9:36.\nDEGBÃLAWO ƑE MƆWO\nNe èzɔ tɔdzimɔ heɖo ta Elbe (alo, Labe) tɔsisia ƒe dzɔƒe lɔƒo la, àva ke ɖe To Gã Nyadriawo (Krkonoše) ŋu. To siawoe ɖe liƒo na Czeck Rebuplic kple Poland egbea. Togbɔ be toawo ƒe kɔkɔme nye meta 1,600 aɖewo ko hã la, wotsɔ ŋkɔ nɛ be Artik-nyigba fafɛ dzi ƒukpo le Europa titina. Sno dzana ɖe togbaka sia tame wòkɔkɔna dea meta 3 eye wòxɔa toawo tame ɣleti ade sɔŋ le ƒea me. Yame ƒe nɔnɔme tea ŋu trɔna kpata, eye ame siwo mebua eŋu vevie o la tea ŋu va kpɔa wo ɖokui le afu alo ahũ babla kɔtɔɔ me le toawo tame.\nƑe alafa geɖee nye esia si togbaka sia zu dzɔdzɔmeliƒo le nutowo, fiaɖuƒewo kple dukɔwo dome. Esi wòsesẽna na kpovitɔwo be woatsa le toawo dzi ta la, enye afi si nutoa me tɔ geɖe tsɔa adzɔnuwo gbãa de tonae tsã. Le ƒe 1930-awo me, esime To Gã Nyadriawo nye liƒo le Czechoslovakia kple Germany dome la, Ðasefo dovevienuwo dze degbãlawo ƒe mɔ xoxoawo dzi toto gɔme. Kple susu ka? Be woatsɔ Biblia-srɔ̃gbalẽ xɔasiwo tso teƒe siwo wobɔ ɖo ato afi ma ayi afi si wohiã vevie le. Ðekakpui Richard hã nɔ Ðasefo siawo dome.\nNɔvi siwo dzra ɖo abe todzitsaɖilawo ene la lɔa agbalẽwo toa To Gã Nyadriawo dzi yia Germany\n“TODZITSAÐIÐI” SIWO ME AFƆKU LE\nRichard gblɔ be: “Le kwasiɖanuwuwuwo la, míemana ɖe ƒuƒoƒo siwo me ɖekakpui adre alo esiwo wu nenema le me eye míedzrana ɖo abe ame siwo ɖia tsa le towo dzi ene heɖoa ta tonutoawo me. Ne míedze mɔ tso toa ƒe akpa si le Germany la, exɔna abe gaƒoƒo etɔ̃ ene hafi míeɖoa Špindlerův Mlýn—si le toa ƒe akpa kemɛ le Czech-nyigba dzi eye wòdidi kilometa 16.5. Germanytɔ geɖe nɔ nuto ma me ɣemaɣi. Wo dometɔ ɖekae nye agbledela aɖe si lɔ̃ be yeakpe ɖe nɔviawo ŋu. Tasiaɖam le ŋutsu sia si, si wòtsɔ kua mɔkekeɖulawo ɖia tsae. Eyia du si tsɔ wo gbɔ me ɖalɔa míaƒe agbalẽ siwo wode keteke tso Prague va ɖe kɔ ɖe afi ma la dea eƒe tasiaɖam la me. Etsɔa agbalẽawo gbɔna va ɣlana ɖe eƒe agblexɔe me. Agbalẽawo nɔa afi ma va se ɖe esime nɔvi siwo tso Germany va lɔa wo dzonae.\nRichard gblɔ yi edzi be: “Ne míeɖo agble ma me la, míelɔa agbalẽawo le aƒla siwo wosia ɖe agblexɔa ta la te dea míaƒe akplowo me hekplaa wo ɖe dzimegbe. Wotrɔ asi le akploawo ŋu koŋ na agba kpekpewo tsɔtsɔ. Agba si mía dometɔ ɖe sia ɖe tsɔna la kpena abe kilogram 50 ene.” Be woagalé wo o la, wozɔa zã. Wodzea mɔ le ɣeɖoto eye woɖoa aƒe hafi ɣe dzena. Ernst Wiesner, si nye nutome sue dzikpɔla le Germany ɣemaɣi, ɖɔ nu siwo wowɔna be woagalé wo o; egblɔ be: “Nɔviŋutsu eve doa ŋgɔ, eye ne wodo go ame aɖe le mɔa dzi la, wotsɔa woƒe tɔtsi wɔa dzesi na ame susɔeawo enumake. Ne nɔvi siwo tsɔ agba kpekpeawo, siwo le wo yome, eye wo dome didi abe meta 100 ene, kpɔ dzesi sia ko la, woɣlana ɖe gbe me va se ɖe esime nɔvi eveawo va na dzesi bubu wo be woado go. Wonɔa dzesiawo ɖɔlim kwasiɖa sia kwasiɖa.” Gake menye Germany-kpovitɔ siwo nɔa awu blɔ me koe nye afɔku na wo o.\nRichard gblɔ be: “Fiẽsi aɖe me la, eva hiã be mawɔ dɔ gaƒoƒo geɖe, eya ta nɔvinyeawo dzo hafi nye ya meva dze mɔ ɖo ta Czech. Zã do eye afu hã do, vuvɔ nɔ wɔwɔm vevie, eye tsi hã nɔ dzadzam si wɔe be menɔ ƒoƒom tititi. Meva bu ɖe ave dodoawo me, eye nyemete ŋu va tso mɔ o gaƒoƒo geɖe. Aleae wòdzɔnae be tsaɖila geɖewo kuna. Esi nɔvi bubuawo trɔ gbɔna le ŋufɔke hafi medo go wo.”\nNɔviŋutsu dzinɔameƒotɔwo ƒe ƒuƒoƒo sue sia nɔa toawo dzi yim kwasiɖa sia kwasiɖa anɔ abe ƒe etɔ̃ sɔŋ ene. Le vuvɔŋɔli la, wozãa nu siwo wodea afɔkpa te alo ʋuƒo siwo dzi wonɔna tsɔ zɔa mɔ to sno dzi la tsɔ zɔa mɔae. Ɣeaɖewoɣi la, ƒuƒoƒo siwo me nɔvi siwo ade 20 nɔna la toa mɔ siwo dzi sno xɔ, siwo wode dzesii da ɖi la le ŋkeke me. Be woabu wo abe todzitsaɖilawo ƒe ƒuƒoƒo dzro aɖe ko ene la, wonana nɔvinyɔnuwo hã yina kpli wo. Wo dometɔ aɖewo nɔa ŋgɔ eye ne wokpɔ nane si ate ŋu anye afɔku la, wodaa woƒe kukuwo ɖe yame tsɔ wɔa dzesi.\nAfɔku nɔa To Gã Nyadriawo dzi toto me le esi sno xɔa wo tame zi geɖe ta\nNu kae wowɔna ne agbatsɔla siawo trɔ gbɔ tso woƒe zãmɔzɔzɔa me? Wowɔ ɖoɖowo ɖe agbalẽawo mama enumake ŋu. Aleke wowɔnɛ? Woblaa agbalẽawo abe adzalẽ ene, eye wolɔa wo yia ketekedzeƒe le Hirschberg. Eyome woɖoa agbalẽawo ɖe Germany ƒe teƒeteƒewo, eye nɔviwo tsɔa aɖaŋudzedze maa wo na haxɔsetɔwo, abe ale si míegblɔe le nyatia ƒe gɔmedzedze ene. Agbalẽwo mama le bebeme ƒe mɔnuawo de nu wo nɔewo me ale gbegbe be, ne wolé ame ɖeka ko la, esia agblẽ nu geɖe. Gbe ɖeka nane dzɔ si míenɔ mɔ kpɔm na kura o, si va he míaƒe dɔa ɖe megbe.\nLe ƒe 1936 me la, woke ɖe míaƒe agbalẽdaɖoƒe aɖe ŋu le Berlin gbɔ lɔƒo. Wokpɔ agbalẽbabla etɔ̃ siwo ame aɖe ɖo ɖa tso Hirschberg. Womenya ame si ɖoe ɖa o. Kpovitɔwo zã mɔnu aɖe tsɔ di ame si ƒe asinuŋɔŋlɔ le nubablɛa dzi eye woke ɖe degbãlaawo ƒe ame vevi aɖe ŋu helée. Emegbe kpuie la, wogalé ame eve siwo wosusu be wonya nane tso eŋu, siwo dometɔ ɖekae nye Richard Rudolph. Esi nɔvi siwo wolé la lɔ̃ xɔ fɔbubu ɖe sia ɖe ta la, nɔvi bubuawo yi mɔzɔzɔ sia si me afɔkuwo nɔ dzidzim ɖe edzi le la dzi.\nBiblia-srɔ̃gbalẽ siwo wolɔna toa To Gã Nyadri mawo dzie nye agbalẽ siwo Germany Ðasefowo zãna la ƒe akpa gãtɔ. Gake menye To Gã Nyadriawo koe nye mɔ si dzi wotona agbalẽawo ɖoa afi ma o. Mɔ mawo tɔgbi nɔ dukɔ eve siawo ƒe liƒo ŋu va se ɖe ƒe 1939 me, esime Germany-srafowo xɔ Czechoslovakia. Nenema kee Ðasefo siwo nɔ dukɔ bubu siwo do liƒo kple Germany, abe France, Netherlands kple Switzerland ene, kpakple nɔvi siwo le Germany la de woƒe agbe afɔku me tsɔa gbɔgbɔmenuɖuɖu yina na haxɔsetɔ siwo yome tim wonɔ.\nEgbea, ele bɔbɔe be mía dometɔ akpa gãtɔ nakpɔ Biblia-srɔ̃gbalẽ agbɔsɔsɔ si míehiã, eɖanye esiwo wota loo alo esiwo wolé ɖe mɔ̃ dzi o. Ne Fiaɖuƒe Akpata mee nèxɔ agbalẽ yeyeawo le alo míaƒe Internet dzi nyatakakadzraɖoƒe si nye jw.org ye nèwɔ eƒe kɔpiwo le o, ɖe manyo be nàbu nu si gbegbe nɔviwo tsɔ sa vɔe hafi wòsu asiwò ŋu oa? Ðewohĩ megasesẽ de to siwo tame sno xɔ la lialia le zãtiƒe nu o ya, ke hã dɔ sesẽ wɔm míaƒe haxɔsetɔ geɖe siwo tsɔ wo ɖokuiwo naa faa la le hafi nu siawo sua asiwò ɣesiaɣi.\n^ mm. 3 Nɔviŋutsu sia nɔ Hirschberg Hamea me le Silesia. Hirschberg-du siae woyɔna fifia be Jelenia Góra, eye wòle Poland ƒe anyieheɣetoɖoƒe.